Motto: „Viaţa-i o coadă; când ajungi în faţă, s-a 


terminat...” 


MOARTE BUNĂ! 


sau 


DOMNU’ DE LA ZIAR 


Dramă hazlie în două-trei acte 
de Victor CILINCĂ 
(Piesă montată în august 2009, în spectacol-lectură la 


Clubul  Dramaturgilor, la Uniunea Scriitorilor din 


România, Bucureşti, în regia lui Attila Vizauer) 


PERSONAJE: 


- Dr. Cezar („Kali”) Calimanschi - şeful secţiei 

- Apostol, „domnu de la ziar” - directorul unui cotidian 
„tare” 

- „lonescu ş-atât” - un om mai mult îmbătrânit decât 
bătrân 

- Sora (,„Fratele”) Magdalena - foarte tânără pentru 
hotărârea şi tupeul pe care le arată 

- „Poetul-macaragiu” - un om trecut prin multe, 
adaptabil la orice nivel 

- Babanov, vaporeanul „cu experienţă la femei şi la 
oameni” 

- Ciocănel - bolnav din altă secţie („la clasa a Ill-a”); 
poartă panica sa şi a altora spre etajele superioare 

- Frosa infirmiera/ „Femeia la pat”/ Femeia de serviciu 
(pot fi interpretate de aceeaşi actriţă sau chiar... actor) 


- Doi băieţi în salopetă 


DECORUL: 

Două încăperi de spital - o rezervă cu două paturi şi un salon 
cu trei -, despărțite de un oficiu al asistentelor, toate deschise 
spre rampă şi cu intrarea prin uşi spre fundul scenei. De-a 
lungul acţiunii, salonul este treptat micşorat de oamenii 
îmbrăcaţi în salopete albastre murdare, în timp ce rezerva se 
măreşte; prin mutarea, cu vizibil efort, a oficiului dintre ele. 
Deasupra decorului, panouri pentru proiectarea viselor - în 
varianta scenică în care sunt trei acte. 


Rezerva, oficiul şi salonul nu au pereţi, numai uşi. 


ACTUL 1 


SCENA 1: Femeia de serviciu, Frosa infirmiera, Babanov 


Femeia de serviciu intră cu mopul în salon, îl târâie pe 
podea, iese, intră în rezervă, freacă cu sârg până 
scârţâie. Se aude un mârâit. O mână iesă de sub pătura 
unuia din cele două paturi şi îi aruncă femeii câteva 
bancnote mici şi ceva mărunţiş pe podea. Ea culege şi 
pleacă mulţumind. Uită şi căldarea, de care toţi se vor 


împiedica, mutând-o de colo-colo, până la final. 


În rezervă intră Frosa, cu o cutie exagerat de 
voluminoasă pentru seringi sterilizate. O aşează pe 
noptieră, se trânteşte brutal pe pat, cu spatele la public 
şi cu faţa spre locul de unde va răsări bolnavul. 
Babanov, somnoros, scoate capul de sub cearceaful alb 
ca un giulgiu şi priveşte operaţiunea. Aruncă mărunţiş 
pe jos, dar Frosa o face pe surda. Femeia scoate pe 
rând seringi din ce în ce mai mari, pe care le aruncă 
înapoi în cutie, nemulțumită. În sfârşit, găseşte o 


seringă uriaşă (nu în sens comic, totuşi). 


FROSA INFIRMIERA: Haide-hai! Haide-hai! E timpu” dă 
tratament! Acu’ vine doamna asistentă! 

BABANOV: Deja? Bine. Pastile! 

FROSA INFIRMIERA: Canci! Injecţii! Vine doamna asistentă şi vi 
le face, da?! l-am pregătit totu aici, da? 

BABANOV: Domnu’ doctor a spus că dacă nu vreau, nu fac. 
Sunt ca şi sănătos: îmi fac numărul de zile de spital câte mai 


am şi mă car! Priceput, păpuşă? 


FROSA INFIRMIERA (se hlizeşte): Hă-hă, nu mi s-a mai spus 
„păpuşă” de pe la patruzeci de kile! (serioasă) Dom” doctor 
Cezar a zis că dacă mata vrei să mierleşti, n-ai decât! Da nu în 
spital la noi! În spital la noi nu e moralitate, da?! 

BABANOV: Ce vrei să spui cu „moralitate”? Poate voiai să zici 
„Normalitate”? Sau... „Mortalitate”? 

FROSA INFIRMIERA: Mai greşeşte omu’, că nu-s doctă, ca dom 
doctor. „Mortalitate”, „normalitate”, „naţionalitate” - mă rog, 
pricepi mata. Tot rahatu ăla-i - totu-i bine să ne fie de bine, 
adecă să nu mierlească vreunu de viu, da?! Dacă ştii că nu ţi-e 
bine, stai dom 'le acasă, nu veni să-mi mori mie-n spital, să n- 
aibă loc dă tine ăi mai sănătoşi! 

BABANOV: Şi... ce să-ţi fac eu ca să nu-mi facă injecții? 

FROSA INFIRMIERA: Dacă te gândeşti la prostii cu o femeie 
bătrână, te gândeşti singur! Tot ce-ai de făcut e să te-ntorci 
mata frumuşel cu curu la doamna asistentă, când o veni. (Se 
duce spre uşă, dar se răsuceşte spre el ca să-l arate 
acuzator cu degetul.) Că mata cam asta faci cu oamenii, te- 
ntorci cu curu’ la ei - că eşti ăla cu banu pă el, domnu’ 


vaporeanu ! (Fals amabilă) Doamna îţi face cel mult trei 


dureroase cu asta babană (arată spre seringa lăsată pe 
noptieră) şi gata. Nu-ţi mai face alta până nu-ți revii... (Nu se 
lasă totuşi dusă.) 

BABANOV: Adică, dacă... te SPONSORIZEZ eu să NU mi le facă, 
mă refuzi? lei banii de-aici să-ţi cumperi o ciocolată şi-i spui 
că... că mi le-am făcut singur. 

FROSA INFIRMIERA: Cum DORIŢI... 

BABANOV: Mata ştii cum s-o iei pe sora asta, pe... (râde uşor) 
pe FRATELE Magdalena. C-aşa-mi vine mie să-i spun la câte de 
drăcoasă. Nu, e rea, da bunăăă! (îşi ia seama) Asta să nu mă 
spui, că nu-ţi mai dau nimic! (A mers prea departe!) Vrei o 
nucă de cocos? Stai liniştită, e supliment, banii tăi sunt oricum 
asiguraţi! (Omul îi întinde o bancnotă, scoasă din 
buzunarul pijamalei. Vedem, când se răsuceşte sub 
cearşaf, că poartă blugi.). 

FROSA INFIRMIERA: N-aveţi voie cu blugi în spital! E 
contaminati! (Babanov îi mai întinde o bancnotă şi ea le 
ia pe amândouă, graţioasă ca o doamnă din lumea bună 


care scoate o măslină din băutură. Lui îi vine o idee şi 


scoate încă două bancnote, pe care i le arată.) Ei, ce zici? 
Mă scapi de injecții pe toată săptămâna? 

FROSA INFIRMIERA: Nţ! Ca să vezi, marinar şi să-i fie frică de 
injecții! Huoooo! Da” cu rechinii cum faci?! 

BABANPV: Ce, rechinii ne fac injecții? Să ştii - ăsta-i un secret, 
dar poţi să-l spui numai la prieteni - am colegi navigatori care 
nici nu ştiu să înoate! Doi au chiar rău de mare, dar navighează 
aşa de opt ani! Banu” ne trage să fim curajoşi, tanti Froso, nu 
sirenele. Şi depărtarea de neveste. Abia din departe ni le dorim 
din nou... Ei, ce zici, nu mă scapi de torturi? Nu vreau să mă 
vadă, înţelegi, doamna asta asistentă, în neglijeu: sunt şi eu un 
marinar sfios... 

FROSA INFIRMIERA: Să te cred? Să nu te cred? Dacă promit că 
n-ai să mai faci niciodată injecții la noi, decât cu anestezie 
înainte? 

BABANOV: Fac orice! Sau... aproape orice. 

FROSA INFIRMIERA: Aha, te-ai tirat! Crezi c-o să te punem să tai 
lemne? Nu, boierule: sora Magdalena zice că renunţă la injecții 
pe toată perioada dacă nu faci panaramă şi te muţi acum 


cuminţel în altă rezervă. 


Doi băieţi cu salopetă intră să ia unul dintre paturi. Se 


hlizesc între ei şi vorbesc tare. les. 


BABANOV: Cine, io?! Ce mai vreţi, frate?! Cafea v-am dat la 
amândouă cât să faceţi duş maro - e drept, ţie mai puţin, dar îţi 
mai dau! -, doctorului i-am împins un-doi-trei whisky - şi nu 
orişice tărie, ci chiar marele „Jack Daniels”, care nu joacă decât 
în filme cu Al Pacino! Ei bine, nu mă mut! Fac greva foamei cu 
pauză de masă, mă leg cu cătuşe de pat şi fac pe mine, până 
mă lăsaţi dracului în pace! E rezerva mea, doar că încă nu 
plătesc chirie, dar am plătit mai mult decât chirie, da?! Mi-aţi 
promis că mă mai ţineţi o săptămână, de control, că „n-aş avea 
nimic grav, da’ niciodată nu se ştie până la capăt”. S-au 
săturat muierile mele să mă tot vadă când vin aici în pijama, nu 
fără - măcar să stau până la termenul MEU. Că doar vă place 
să vă fuduliţi c-aveţi în spital şi un vaporean trecut prin sute de 
furtuni şi prin mii de gacici străineze! 

FROSA INFIRMIERA: Apoi, domnu’ Babanov, tot porcşor ai 


rămas, nu te supăra! Îmi vorbeşti mie de la obraz, aşa, femeie 


ca şi bătrână, de gacici străineze! De parcă nu v-aş şti 
perverseriile de prin porturi! Aşa vorbeşti cu o doamnă?! 
BABANOV: Hai, că nu-l ajung pe dom’ doctor! Ne vorbeşte el 
cu noi de parcă-i proprietar de lagăr privatizat, că, pardon de 
expresie, îşi bagă şi-şi scoate - nu mai zic exact, să nu mă ţii iar 
de porc. Da’ el de ce-are voie să-şi bage şi să-şi scoaţă vorba 
ceea de faţă cu fete, cu oameni bătrâni şi chiar bolnavi? Şi l-am 
mai văzut într-o zi chiar în secţie la femei - că mă dusesem cred 
pentru o reţetă -, se depăşea pe dumnealui: arăta explicit şi 
deştiu ! Eu cred că-i şi place să-şi dea drumul, se - pardon de 
expresie! - excită verbal. 

FROSA INFIRMIERA: Bre, spurcaţi mai sunteţi amândoi, da’ 
matale măcar nu cred să-mi fii şef! 

BABANOV (scoate bani şi din portofelul de sub pernă şi-i 
vâră în buzunarul halatului ei): Da dom doctor nu-ţi poate 
da „atenţii” - eu da! la-i şi caută-mă prin alte saloare, o zi- 
două, o săptămână, până mă externează! 

FROSA INFIRMIERA (scoate banii şi-i aruncă pe pat, 


încercând din ochi să numere ce a pierdut): Valea, 

“mneata te muţi în altă rezervă, mai vesilă! Cu încă un bolnav. 
Vorba vine bolnav... Şi cu un poiet. 

BABANOV: Spune-i „fratelui” Magdalena că dacă mă mută 
stricăm prieteşugul! „Prieteşug fără vicleşug”, da?! 

FROSA INFIRMIERA (foarte serioasă, dar cu ochii la banii 
de pe pat): Nu-i aicia chestie de „atenţii”. Nici dânsa nu are ce 
face: e ordin de sus, de la dom doctor Calimanschi. Şi pun 
pareu că şi dumnealui n-are ce face, că-i de mai sus... 
BABANOV: - C-o fi de la Dumnezeu? 

FROSA INFIRMIERA: - Poate mai de sus, de la Minister, de la 
partide, ce-mi ştiu io? 

BABANOV (curiozitatea a învins supărarea): Şi cine zici că 
vine în loc? 


FROSA INFIRMIERA: N-ai matale treabă... Un mahăr. 


Unul din băieţii în salopetă aduce un ghiveci uriaş cu 
flori. Înjură printre dinţi la greutate. Împing puţin şi 
peretele rezervei, mutând astfel oficiul spre salon, care 


devine mai mic. 

BABANOV: Ha? Vreun general cu picioru-n ghips se ascunde aici 
de delapidări? 

FROSA INFIRMIERA: Nu! E drept că-i un fel de ştab. Unu’ 
mare... Un domn de la ziar. Director... Director de cot... de 
coti... de contondent, cam aşa se zice. Adică de ziar contidian 
zilnic, frate! Un domn, da? 

BABANOV: Şi eu nu-s destul de domn sau ce? Nu pot măcar să- 
mpart rezerva cu el? 

FROSA INFIRMIERA: Puţină simţire! A zis dom’ doctor că aşa 
trebuie, să nu se amestece, Doamne fereşte, viruşii de ziarist 
cu, Doamne-fereşte, viruşii de vaporean stricat prin prostituţii. 
Mergi doar alături, n-ai mobilă de cărat. Scapi de injecții şi ai şi 
companie bună, ha? 

BABANOV: Uite că tot nu plec, nu plec, nu plec... (Se scoală şi 
începe să-şi strângă lucrurile) Şi cam cine, ce mare sculă 
pe bascul-o fi alături, mă rog? 

FROSA INFIRMIERA: A, un domn în vârstă, serios. (În cealaltă 
rezervă, de parcă ar fi auzit, dl lonescu se ridică în capul 


oaselor, apoi intră iar sub cearceaf, ca sub linţoliu). În tot 

cazu’, moşu” nu înjură ca mata nici când îi greşeşte doamna 
vena! 

BABANOV (scapă): Aha, acum e doamnă, am spus eu! Darnu- 
şi ţine verigheta pe deget! Deşi ieri, când l-au internat oe artist, 
mi s-a părut că avea ceva pe deget... 

FROSA INFIRMIERA: În spital nu e voie cu microbi, cu câini şi cu 
verighete de-afară. 

BABANAV: Şi ălălalt pacient de dincolo? Nici ăla nu-njură? 
FROSA INFIRMIERA: E un băiet tare de treabă, aşa, amărât, da“ 
mai vesel. De parcă i-a ars casa şi nu mai are grijă... E poiet, 
cică - ce serviciu o fi şi ăsta să te plătească adecă să scrii 
lucruri care oricum îţi vin? Paraziţi sociali, dom “le, ăştia, poeţii 
lu“ peşte! Ce, eu dacă scriu scrisori lu” cumnată-miu, mă 
plăteşte? Nu mă plăteşte! Ce, eu fac poezie aici de iau salar?! 
BABANOV (urmând-o): Nuuu, nu, tanti Frosa, mata nu faci 
poezie cu bolnavii. Asta ar mai lipsi! 


FROSA INFIRMIERA: la vezi! 


SCENA 2: Frosa, Babanov, lonescu 

Sora deschide uşa celei de-a doua rezerve. Babanov 
intră şi-şi aruncă lucrurile pe unul dintre cele două 


paturi libere. 


FROSA INFIRMIERA: Nt! Aici stă poetu’! 

BABANOV: Da în ălălalt pat trage! Doar n-am intrat în spital ca 
să mă îmbolnăvesc! Nu c-ar fi primul caz... 

IONESCU (se trezeşte): Să trăiţi, domnu’! 

BABANOV: Bună ziua nea... Eu n-am nicio vină: am fost mutat, 
temporar, aici. Până... se zugrăveşte în apartamentul meu 
nupţial. Duduia zice că ăsta-i patul nu-ştiu-cui, dar eu nu văd 
nimic pe el, n-a lăsat ăla semn. Patul e făcut, pe pătură nu-i 
măcar un ziar, o carte-ceva... 

IONESCU: Le lasă prin saloane. Îi place ca lumea să citească ce- 
i place şi lui. Şi citeşte, dom le!... Îi tot aduc prietenii cărţi şi el 
le dă imediat. Cică scrie atâta că nu mai are timp să şi 
citească... 

BABANOV: Deci, nu e semn - mă aşez! De unde să ştiu eu că-i 
patul lui? 


FROSA INFIRMIERA: Am spus io chiar acu! 

BABANOV: Mersi. Şi eu n-am auzit! De aia m-au şi internat, că 
nici nu auzeam bine. 

IONESCU: Lasă, domnule, că poetul nu se supără. De felului lui 
egzact, e macaragiu, dar e mai mult învoit - şefii îl mai lasă să 
tot scrie, mai ales că publică la ziar şi e bine să ai pe cineva la 
ziar, de protecţie la o adică. Da’ el e de treabă. Dacă îl rogi, 
doarme şi pe jos, doarme şi în picioare, ai să vezi - îi stă bine 


salonului cu el. Ar merita să fie mai fericit... 


Frosa ridică din umeri şi iese. Cât vorbesc cei doi, 
descuie oficiul asistentelor dintre cele două rezerve, ia 
un ibric, iese, încuie şi pleacă din scenă, târşâindu-şi 
picioarele. 

Babanov ezită, apoi se mută însă tot pe patul care i se 
cuvenea. Scoate dintr-o geantă un fular şi nişte vată, cu 


care îşi înfundă urechile. 


BABANOV: Şi pe navă mai şuiera vântul noaptea: uite-aşa 


şuiera - şi-şi-şiuuuu, şi-şi-şiuuu! Da’ curent ca aici... 


15 


IONESCU: Domnu’ doctor ne-a zis că la anul o să se pună 
termopane, să nu mai fie ger iarna-n salon. Da’ atunci o să ne 
cam sufocăm vara. Adevăru e că-i bine să te mai ţii până-i 
vremea bună, p-ormă să te internezi... Cică-n doi, maxim trei 
ani, bagă şi aer condiţionat. Cică „Dacă dă Dumnezeu şi UE- 
ul...” 

BABANOV: Tataie, eu n-o să fiu curios să aştept ca să văd: se 
face săptămâna, gata, plec acasă! 

IONESCU: Cum de ştiţi cu atâta precizie? Şi eu am intrat cică 
pentru numa’ un control şi uite, acuma se face anu’! 

BABANOV: Ei, io-te că ştiu! Stau exact cât îmi trebuie că să-l 
dau în judecată pe ăla care m-a lovit cu maşina. Doar nu era să 
trec pe lângă coana Moarte, fără să-l pun să-mi plătească 
despăgubiri! Ce, el e de vină c-am scăpat? 

IONESCU: Înţeleg, v-a stricat rău maşina. 

BABANOV: Asta nu se pune - plăteşte asigurarea! Şi la cât stau 
eu în ţară, că sunt mai mult marinar... 

IONESCU: A, marinar? N-am crezut că mai există şi pe la noi. 
BABANOV: Nu-i vorba de maşină aici, nene! Ăla era să mă 


omoare, e pericol public: mă boţeşte cu Loganul pe trotuar şi 

tot el mă şi înjură. Păi, dacă e greşală, iertăm şi noi greşiţilor 
noştri, da“ când o caută cu lumânarea? Ai?! 

IONESCU: Aşa că v-aţi internat... 

BABANOV: De control, să nu fie ceva ascuns, vreun vas rupt - 
ceva! Şi, dacă tot am intrat aici... mai căutăm vase rupte, mai 
căutăm... Nu e păcat să ies eu „înainte de termen”, dacă tot 
pot să-l potcovesc pe mişel? Să vină să mă roage, cu lacrimi în 
ochi, cu un whisky bun - nu de ăla contrafăcut, că eu n-am dat 
whisky contrafăcut p-aici, pe la doctori, că-i lume bună şi se 
pricepe! Şi apoi să negociem la bani... 

IONESCU: Păi, dacă n-aveţi mare lucru, să nu cumva să vă 
externeze chiar şi mâine... 

BABANOV: Păi, eu ce păzesc aici? De aia mă fac băiat simpatic. 
(grijuliu) Moşule, te văd om serios: n-o să mă torni ce ţi-am 
spus, că te găsesc şi te bag în spital! După ce ieşi... (îmbunat) 
O să ne înţelegem, că-s băiat bun. (tuşeşte încurcat) Ei, nu 
sunt eu chiar aşa rău cum mă mai dau. Fumezi? 

IONESCU: Nu, m-a ferit Dumnezeu. Dar vă mulţumesc pentru 


pomană! 

BABANOV: Nu-mi mulţumi: mă gândeam că mă serveşti tu cu 
una, până trimit să-mi cumpere... Hai, ce-o să mai plângă şi 
doctorul Kali când o să plec, că n-o să mai aibă cu cine sta la 
poante! Câte-am văzut eu „pe-afară”, nici Şeherezada n-are 
timp să păvestească! Şi-apoi, are şi el maşină, înţelege cum e 
să ţi-o boţească unu’ ş-apoi tot ăla să te şi înjure cu pumnii... 
(gânditor) Dar, mai ştii? Dacă mă mai lasă doar până la o zi- 
două de termenul legal în care pot să-l bag pe ăla-n pârnaie şi- 
mi dă drumul? Aşa, de-al dracului! Că cu doctorii nu se ştie cum 
scapi nici când eşti sănătos lulea! Doamne-fereşte! 

IONESCU: Da’ cine-i dom doctor Kali? 

BABANOV: Doctoru“ Calimanschi, bre. Eu l-am poreclit „Kali”. 
Ştii, asta era zeiţa, sau zeul, nu mai ştiu, al morţii. Şi cum 
medicul e cel care dă „bunul de tipar” pentru morgă, cum ar 
zice domnu’ de la ziar... 

IONESCU: Aşa zice şi domnu’ poet... 

BABANOV: Apropo tataie, poetu’ ăsta cum naiba e? Are ochii 
spălăciţi de la cărţi şi duhneşte-a poezie cu sifon sau e din ăia 
cu cărare dreaptă şi cravată strâmbă, care se tot plâng de alea- 


alea? 

IONESCU: Ba e poet-poet domnu’ Matei. Parcă (puţin jenat) 
v-am zis: ca... civil e macaragiu de meserie, dar îl învoiesc ăia, 
că mereu tot ia premii şi trebuie să meargă le ia. Şi e băiat fin, 
de parc-ar avea facultate pe el. E mare, dom’ le... mi-a spus 
chiar el, da” am uitat. E aşa, ca să mă-nţelegeţi... ca un fel de 
colonel printre poeţi, poate chiar general... Că l-au chemat anul 
trecut, nu ştiu, la Prefectură, la Direcţia Agricolă... ori la 
Primărie, ca să-i dea decorația... gradul... Na, că mi-am amintit! 
E poet euroregional, că-i transpus adică şi în judeţe de peste 
graniţă! 

BABANOV: E-te-te! Nu m-au trecut direct chiar la salon clasa a 
treia, sunt acum cu lumea bună, cu muzele... 

IONESCU: El zice că aici, la etajul nouă, e „în al nouălea cer” 
din Scriptură. Cică: „Toată viaţa am vrut să ajung în al nouălea 
cer de bucurie şi acum, când am ajuns aşa bucuros, ce n-aş da 
să pot cobori jos la o ţigară!” 

BABANOV: A, e fumător? Măcar e normal din punctul ăsta de 


vedere, chiar dacă mai scrie el d-ălea... poezii... 


SCENA 3: Babanov, lonescu, Ciocănel 

Apare, ţinându-se de burtă, parcă să nu se spargă, 
domnul Ciocănel. Se opreşte din când în când ca să 


gâfâie. Întredeschide uşa salonului mare şi bagă capul. 


CIOCĂNEL: Bună ziua, domnu’ Ionescu. 

BABANOV: Bună ziua, domnu’... domnu... Matei. Dom’ poet, n- 
ai vrea să facem schimb de paturi? La fereastră e mai aer, o 
mai deschizi... Dacă nu-ţi vine să sari, e chiar mişto! 

CIOCĂNEL: Ba-i pe dracu”! Dacă deschizi geamu“, vine miros 
de pipi! Aproape de-aici se fierb probele de urină - laboratoru-i 
chiar sub noi! 

BABANOV: De când domnii poeţi sunt sensibili la o biată urină 
fiartă? 

IONESCU: Nu, dânsu nu-l poetul, e, ha-ha, domnu  Ciocănel, 
de la alt salon, de mai jos... 

CIOCĂNEL: “De la clasa a treia”! (Babanov tresare: aceeaşi 
expresie cu a lui!) - cum zice domnu’ Matei. El mai vine şi 
mai stă pe la noi pe-un colţ de pat şi vorbeşte cu noi de nu-l 


înţelege nimeni, dar pricepem ce vrea să spună. În spital e bine 

să te descarci, să spui ce ai pe suflet, chiar dacă nu te ascultă 
mai nimeni. Cine să te aculte, când fiecare are ceva de spus? 
IONESCU: Domnu Ciocănel e de jos. A fost şi operat de câteva 
ori şi vine regulat să ne ţină la curent... 

BABANOV: Aha, regulat. 

CIOCĂNEL: De fiecare dată vin! Cum văd că pot să mă scol 
după operaţie, vin încoace să raportez: tot nu m-au omorât! Şi 
de fiecare dată sunt mai uşor pe scări, că tot au găsit să-mi mai 
scoată câte ceva! Până m-oi ridica singur, ca balonu’... 
BABANOV: Noi aici sus suntem cei aproape sănătoşi. Ca la 
aeroport: ţi-au ştampilat paşaportul, ţi-au controlat bagajele, e 
OK! Ai ca şi plecat, cum s-ar zice, din ţară, dar încă nu ti-au tras 
avionul şi mai stai aici, în ţara nimănui... Aici e un fel de secţie 
de pregătire: ca să nu ne vie rău în stradă de atâta bine, nu ne 
dau drumul direct. Eu mai am o săptămână în cap şi am scăpat 
eu de ei, s-au scăpat şi ei de mine! 

IONESCU: Cu mine-i mai grav: de când m-au adus de jos, unde- 
mi mai scoteau câte ceva, nu-mi mai găsesc nimic, da nici nu- 
mi dau complect drumu’ - nu sunt siguri. Tot încearcă ei, tot 


“investighează”. Mă pun să iau bariu de-mi stă maţul drept ca 

coada de mătură, îmi fac injecție cu izocorpi, cică ăşitia te 
radiază ca la Cernobâl, ca să te vadă şi pe interior, m-au pus la 
multe raze... M-au şi tăiat, au băgat sonde... lau pastille, fac 
injecții (Babanov se strâmbă), îmi spun tot felul de nume de 
boale, da’ certificatul de deces, he-he, nu mi l-au scris încă. De, 
mai stau şi ei pe gânduri, că doar nu poate să moară omul din 
prea multă sănătate... 

CIOCĂNEL: Stai, domnu” lonescu, că ţi-o iau eu înainte la 
groapă! La mine au ştiut ce am, da au mai găsit şi altele 
neaşteptate pe dinăuntru. Că zice dom’ doctor Mocuţă al 
mieu... 

BABANOV, Ei, nu, chiar aşa-l cheamă? 

CIOCĂNEL (fără răspuns): Zice: “Azi o să te tăiem frumuşel 
pentru intestinu“ gros. Da parcă poţi să ştii peste ce-o să dăm 
noi acoloşa? E ca la magazin: intri după ulei, cu bani potriviţi, 
şi ieşi c-o sticlă de coniac bun şi cu ouă, pe datorie... Şi fără de 
ulei!” Aşa că, înainte de ultima operaţie, am sunat-o pe babă să 
facă rost de un coniac bun - ce-o fi aia “bun” la vremea 
noastră? Şi să vină şi cu ulei, că naiba ştie ce-şi mai doreşte 


omul când are de toate? Şi s-a descurcat mititica, eu n-am 

văzut coniacu“ la etichetă, da cred c-a fost cu-adevărat bun, 
plus, normal, plicu“: că, om simţit, m-a operat şi mai jos, a găsit 
el ceva până la urmă... Un polip. 

BABANOV: Polipii sunt la nas! 

CIOCĂNEL: Aşa o fi la matale. La mine... de unde să ştiu, eram 
adormit! Da“ dom doctor a promis că o să mai deschiză când o 
avea timp şi chef. Până nu scoate el tot ce-i rău, nu se lasă 
săracu ! 

IONESCU (sceptic): Într-o bună zi tot o să termine de scos. 
Merge el motorul fără un şurub, făr' de-o piuliţă, fără un 
cilindru chiar, dar nu poţi să-i scoţi carburatorul şi să mai facă 
fum! 

CIOCĂNEL: Ştiu şi eu? Nu-s mecanic de meserie. Eu vă spun, în 
tot cazu’, când mă mai programează. Poate vă mai prind... 
BABANOV: Nu ne mai prindeţi! Cel puţin pe mine, nu! 

IONESCU: Eu vă mai aştept, dom’ Ciocănel, dacă nu se opune 
doctorul! (încet, lui Babanov) Ce-i rău să stricaţi măcar o 
vorbă bună? Şi poate ne mai ţine, cine poate şti dacă nu ĂI de 


Sus! 

SCENA 4: Babanov, lonescu, Poetul-macaragiu, doctorul 


Kali, asistenta Magdalena 


Intră, în fugă, Poetul-macaragiu. 


POETUL MACARAGIU: Şase! Începe vizita! Să nu părem mai 
bolnavi decât ieri, că iar se supără dom doctor şi dăm de 
dracu! Am să-i spun o parodie, să-l îmbunez pentru toţi. Am 
scris-o pe WC... 

IONESCU: V-am zis eu că-i jos pălăria dom’ poet al nostru?! Nu 
te supăra: ce-i aia „parodie”? 

CIOCĂNEL: Eu o şterg jos - pe la noi a fost vizita mai grea şi m- 
au găsit bine. Oricum, mai bine ca ieri, mai rău ca mâine... 
POETUL MACARAGIU: Ei, Ciocăânel ăsta este o parodie de om, 


pricepi, nene lonescule? 


Ciocănel iese, ferindu-se să nu-l lovească pe Kali, care 


vine urmat de asistentă. 

KALI: A, marinarul nostru ne-a părăsit, a schimbat portul. Dar 
lasă, omule, că-ţi vine mai bine aici, că te plictiseai dincolo, 
singurel... 

BABANOV: Dom’ doctor, păi eu... 

KALI: Ştiu, nu-mi mulţumi! Facem totul pentru bolnavii noştri. 
Moşule, la mata nu-i, nu-i bine! Nu-i bine deloc: analizele au 
ieşit iar bune! Trebuie să fie ceva mai adânc. Normal, la vârsta 
dumitale, cu rezultatele astea trebuia să faci atletism! Şi uite în 


ce hal eşti! Dar îţi venim noi de hac! Uite, îţi mai scriu o reţetă. 


Scrie. 


IOENESCU: Offf... Ce să fac, dom’ doctor, eu mă strădui, da“ 
dacă afurisitele alea de analize ies mereu bine... 

POETUL MACARAGIU (în şoaptă): Le-ai dat şi mata o ciocolată- 
ceva fetelor? Că te scot şi gravid, dacă ai chef! Uite, eu le dau 
câte-o mică poezie de-a mea cu dedicație la cine-mi ia sânge, o 
ciocolată la cine-mi scrie reultatul şi să ştii că sunt foarte 
atente să nu le-ncurce. 


IONESCU: l-ai dat şi...? 

POETUL MACARAGIU l-am dat şi domnişoarei Magdalena un 
poem întreg, special pentru ea. Azi îi mai dau unul special 
pentru ea. Cred că a impresionat-o puternic, dar se forţează să 
nu mi-o arate. Femeile „pocnesc” atunci când vor ele, niciodată 
când vrem noi... 

KALI: la te uită, poetul nostru! Tot vânos, tot vânos? 

POETUL MACARAGIU: Mi se zbate încă, dar nu tot aşa tare. Aş 
zice că e mai bine decât ieri... Cred că mi-a intrat un înger în 
venă şi vrea să iasă şi nu ştie pe unde... 

KALI (Asistentei): Asta-i bine - îl treci pe vitaminele alea care 
le-am adus eu. Vitaminele prind bine şi îngerului. Nu-l putem 
face pe poet să gândească mai calm, dar măcar să suporte 
viaţa... 

POETUL MACARAGIU: Am vrut să mă sinucid, dar nu mi-au dat 
concediu. Nu mă sinucid niciodată în timpul vieţii! 

KALI: Stai la coadă! Cu toţii am vrea să ne sinucidem lunea, 
numai să nu ne doară şi să nu pierdem meciul... 

POETUL MACARAGIU: Căci ce este viaţa? Viaţa asta-i o coadă: 
când ajungi în faţă, s-a terminat! 


SORA MAGDALENA: Ce s-a terminat? 

POETUL MACARAGIU: Poate-o să mai avem ocazia... Las că vă 


spun eu... 


Intră Frosa infirmiera şi-i şopteşte ceva doctorului. 
Poetul profită şi îi întinde sorei, cu gesturi pripite, o 


foaie împăturită. 


POETUL: E a mea... pentru dumneavoastră... Dar este aşa, în 
general... E un dar, nu e vorba, cum ar fi, că eu şi 


dumneavoastră... Doamne fereşte! Adică nu că nu... 


Sora, amuzată, bagă foaia în buzunar. Babanov îi 
priveşte sarcastic. 


Poetul se strecoară după soră prin spatele doctorului. 


POETUL: Da vă rog să n-o citiți! Luaţi-o doar ca simbol! 


SORA MAGDALENA: Bine, bine, n-am s-o citesc... 


SCENA 5: Kali, Magdalena, lonescu, Poetul-Macaragiu, 


Babanov, Frosa infirmiera 

FROSA INFIRMIERA: Dom doctor, a venit DUMNEALUI. Rezerva 
e pregătită la patru ace. 

KALI: De seringă... Bine, ţine-l puţin viu că vin şi eu repede. 
FROSA INFIRMIERA (poetului): După scris parcă-i tot de-al 
mata. L-am găsit ieri la budă când am dat cu mopu’, da am 


uitat să-l aduc. Era un pic ud, dar cred că de la mopu meu... 


infirmiera iese. 


BABANOV: Dom’ doctor, dar măcar televizorul - n-aş putea să-l 
aduc aici, să... nu-l deranjeze cumva pe domnu” de la ziar? Că 
cine ştie ce mai scrie laziar de spital, dacă-i nervos de la 
emisiuni... 

KALI: Dacă scrie de nasol, îi tai mâna dreaptă de la genunchi! 
Asta numai dacă-i dreptaci. Şi o să-mi şi mulţumească că l-am 
scăpat de-o mână cu defect literar. (îl bate pe umăr) Ei, hai, 
glumeam. Ţi-o tai pe-a dumitale. lar glumeam... Îi lăsăm 
televizorul şi... cum zice un coleg de-al meu, îi facem zilnic 


clismă cu rumeguș şi-i dăm o aspirină, să nu se plângă că nu-l 

tratăm. lar aici... Lipsa televizorului încurajează relaţiile între 
oameni. 

MAGDALENA: Să nu se gândească la prostii... Că dânsu doar 
la... 

KALI (zâmbeşte): Aici nimeni, da” nimeni, n-are voie să 
gândească mai porcos decât şeful secţiei, clar?! 

BABANOV: O ştiţi p-aia cu doctoru ? 

KALI (se întoarce): Care? Dacă n-o ştiu, îţi fac cinste c-o 
anestezie! 

BABANOV: Cică vine-un moş la doctor. Moşul: „Dom doftor, 
ufff, nu mai pot!” „Păi, ce-ai, moşule?” „Apăi, dom’ doctor, nu 
pot să mă mai piş!” „Aha. la să vedem: şi ce vărstă zici că ai 
mata?” „Păi cât să am, optzeci şi opt am, atâta am...” „Păi, 


moşule, e clară: te-ai cam pişat destul!” 


Kali iese, râzând, din rezervă. 


SCENA 6: Kali, Magdalena, Frosa, Apostol 

Intră directorul de ziar Apostol, condus de Infirmeră. Se 
întâlnesc pe holul din spate cu Kali şi sora Magdalena. 
Sora îi deschide uşa de la rezerva mică. Bolnavii din 
salon scot capetele pe uşă, să vadă şi ei. Din ambele 
culise se iţesc capete curioase (figuraţie). 

Cât timp se joacă în rezerva mică, în rezerva mare se 
discută aprins, însă fără vorbe pe care să le auzim! De 
asemenea, unul dintre acori poate, ca în secvențele de 
film, să tragă o perdea peste rezerva unde nu se joacă, 
lumina reflectorului mutându-se pe încăperea unde se 


desfăşoară acţiunea. 


SORA MAGDALENA: Covorul roşu e la spălat... 

KALI: Intraţi, intraţi, domnule Apostol, asta nu e chiar o rezervă 
de trei stele, dar de la etajul nouă se văd mai bine steluţele 
adevărate. Sper că ziariştii au romantism, nu reomatism. Dacă 
nu, apelăm la un poet. Că avem aici şi-un poet viu, că aici e 


parcă arca-spital a lui Noe! 

Frosa Infirmiera scoate plosca de sub pat şi întreabă, 
prin gesturi, pe asistentă: ce să facă? Magdalena îi face 
semn s-o şteargă: nu se uită că-i ditai omul, pe 


picioare?! Frosa iese, cu oala la spate. 


APOSTOL: Dacă nu sunt gândaci, restul nu contează. [in la 
tăvăleală! Am stat anul trecut două sătămâni în Afganistan şi 
acolo nici măcar nu erai sigur că nu te anesteziază în somn ca 
să te împuşte elegant! Acum şase ani m-au şi arestat, chiar de 
la mine de la ziar: am stat trei zile în arest; curăţel, dar cu 
zăngănit şi fără room service. Anunţasem că public o serie de... 
M-au ţinut atunci ei la cercetări şi pe urmă tot mi-au dat 
drumul. 

KALI: Şi v-aţi... cuminţit? 

APOSTOL: Nu - că n-a fost chiar aşa rău la arest... Tot într-o 
celulă la etaj stăteam... Dar cu decenţă, cu decenţă, deşi pe 
atunci nu eram un ziar regional, ca acum, abia începeam... 
Domnule doctor, cum se face?... Băieţii mei au scris că aici stau 
chiar şi câte trei bolnavi în pat. Mă temeam să nu-mi puneţi şi 


mie unul cu temperatură, ca să economisiţi căldura... 

KALI: Sigur, mai sunt şi secţii supraaglomerate, că iarna vin şi 
necăjiţii ca să scape de ce-i afară... Dar ne mai permitem încă 
mici rezerve, pentru oameni de excepţie. Noi mai putem fi 
înlocuiţi, dar dumneavoastră... 

APOSTOL: Să ştiţi că ţin la glumă. 

KALI: Ce s-ar face un hotel de lux dacă nu opreşte măcar o 
cameră nupţială pentru vizita neaşteptată a vreunui şeic al 
petrolului? Chiar avem acum un „dom ministru”, de fapt 
secretar de stat. Dar e destul de bun şi ăsta. L-am cârpit bine, 
dar îl mai ţinem măcar până ne aprobă dracului reparaţiile la 
aripa de nord. Glumeam, da? Adevărul e că ne trebuie aripa 
aia! Vedeţi că la unele secţii stăm şi cu bolnavi pe hol, şi câte 
trei în pat... 

APOSTOL: - Cam penibil - şi eu stau singur-singurel într-o 
rezervă de... două? (medicul dă din cap că nu) De trei?! 
(doctorul dă afirmativ din cap) 

KALI: - Şi chiar aţi vrea să staţi cu mai multă lume? Am destule 
VIP-uri mediatice: un bulibaşă cu body-guard în parcare, am un 


popă pensionar care vinde aspiratoare ca să trăiască - evident, 

dacă mai scapă de la noi, îl am şi pe “dom ministru”... Aţi vrea 
să împărţiţi camera cu vreunul? 

APOSTOL: - Nu sunt ipocrit: sigur că prefer să am rezerva mea 
Nu, chiar nici n-aş vrea să rămân, dar dacă tot stau aici, aş 
prefera să plătesc ceva... nu ştiu, o compensație. Pentru 
confortul sporit. Dacă aţi fi clinică particulară, nicu nu s-ar pune 
problema... 

KALI: - Faceţi şi dumneavoastră cinste cu suc la câteva saloane. 
Poate chiar vă aleg ăştea ceva după aia, dacă o să candidaţi... 
Mie puteţi să-mi oferiţi o cefea, că tot o să vă refuz: m-am 
lăsat. 

APOSTOL: - Păi, de când? Dimineaţă, la cabinet, v-am văzut... 
KALI: - Mâine o să am o zi de când m-am lăsat. Ha-ha, eo 
replică dintr-un film. De fapt, din cauza nevesti-mi beau cafea: 
zice să nu mă prindă că beau, că şi aşa sunt prea nervos. 
APOSTOL: Sora parcă zicea că sunteţi burlac... 

KALI (se încruntă - a vorbit despre el!): Ce poate şti o soră? 
Ce trebuie! E ca în bancul cu orgasmul. 

APOSTOL: Nu-l ştiu. Eu nu ştiu bancuri - n-am timp... 


KALI: Cică: „Când are o blondă orgasm?” 

APOSTOL: Ei? 


KALI: Răspunsul corect: „Cui îi pasă?!” 


Apostol  despachetează, meticulos, întorcându-se 
mereu, politicos, spre medic. 

Doctorul se loveşte de căldare şi îşi muşcă limba ca să 
nu înjure. Mută puțin căldarea, pe care sora, săritoare, o 
preia şi o lasă chiar în drum. Intră Frosa, se loveşte, o ia 


şi iese cu ea, bombănind. 


KALI: Eu unul apreciez Arta, cu a mare. Şi anchetele gazetăreşti 
sunt o artă. Atunci când l-aţi demascat pe ministrul nostru, 
chiar mi-a crescut inima... 

APOSTOL: Mă irită termenul, nu vă supăraţi. “Demascaţi” erau 
cei care nu conveneau înainte PCR-ului. Pe vremea aia se 
spunea: “Scrii ce vezi... da” vezi ce scrii!” Acum, doar dăm 
amănunte opiniei publice. Poliţiştii, procurorii, iau, dacă vor!, 
datele din “coş”. Dacă nu, nu. De obicei, nu. Dar se întâmplă şi 
invers: tu semnalezi, ei găsesc un acar Păun şi-l dau afară, fără 


o anchetă ca lumea... Aţi văzut ce obedienţi au ajuns unii 

miniştri sau directori cu presa? Se lasă călcaţi în picioare, se 
milogesc, doar să rămână pe scaune... 

KALI: Atunci, când l-aţi înfundat pe ministru, am băut şampanie, 
mi-am zis: uite, dom’ le, că SE POATE şi la noi! 

MAGDALENA: Şi chiar nu v-a făcut nimic ministrul Panţuş? 
Spunea că e nevinovat, că ziarul dumneavoastră minte şi-o să 
vă bage el în puşcărie... 

KALI: Soră, nu enerva pacientul! 

APOSTOL : Noi nu scriem după ureche: aveam probe! Chiar mai 
multe decât am publicat, pentru că nu ştiam cât va mai ţine 
“războiul”. Mi-a cerut public, la televizor, un million de euro 
despăgubire. Apoi a venit personal şi şi-a cerut scuze între trei 
ochi: unul îi era închis şi-l plângea. Era în maşina secretarei, 
ticălosul, ca să nu-l vadă SPP-ul şi paparazzi... 

MAGDALENA: Şi v-a fost milă? 

APOSTOL: Nu, mila nu-i pentru guzgani! Cine ştie câţi amărâţi 
vor muri “de moarte bună” din cauză că dom’ ministru a făcut 
la noi ce-a făcut! Oricum, crezi că dacă s-a supărat pe el 
premierul a şi ajuns săracu în fiare, că l-au aruncat pe paie 


mucede, după gratii? Aşi! Doar nu era să se ruşineze tot 

Guvernul pentru “o mică greşeală”! Domnul ministru a plătit o 
amendă administrativă de câteva sutare, iar în partid l-au urcat 
secretar general. Practic, i-am făcut un bine. Ai lui spun că-i o 
victimă a presei corupte de alţii. 

MAGDALENA: Dar aveţi măcar satisfacţie că aţi făcut dreptate. 
APOSTOL: Rahat - dreptate! Oamenii îşi pierd încrederea şi în 
presă, atunci când cazurile noastre nu rezolvă nimic pentru că 
doar nu noi facem arestările... Domnişoara (Magdalena 
scoate verigheta, care iese cam greu, şi o strecoară în 
buzunar) încă e romantică. 

APOSTOL: Chiar aş bea o cafea... 

KALI: Nu, n-aveţi voie! Da pentru că sunteţi de la ziar, una 
mică se mai permite... 

Sună telefonul mobil al ziaristului. El se abţine, dar la un 
moment dat cedează şi îl scoate din tocul de la brâu. îl 
duce spre ureche, dar soneria a încetat. Apostol pune 


telefonul la loc. 


APOSTOL: Cred că şi în lad te lasă cu telefonul - nu de alta, da“ 


să nu te simţi cumva bine nici măcar acolo! 


36 


KALI: Haideţi, rămâneţi să vă relaxaţi. Mâine VOM FACE nişte 
analize... 

APOSTOL: Aha, mă lăsaţi la fezandat, nu sunt încă gata pentru 
friptură... (se apropie de medic) Doctore, eu chiar am 
treabă! Nu aş sta nicio zi aici, dar chiar vreau să scap de 
bănuielile astea stupide, că aşi putea avea ceva la “ceas”. Eu 
cred că sunt sănătos tun, nesimţit de sănătos, şi poate că am 
să vă pot influenţa să mă externaţi imediat după ce-mi luaţi 
pulsul. 

KALI (simpatic, se retrage chipurile speriat că “| se dă”): 
Eu? Nu vă iau pulsul, nu vă iau nimic! La noi nu ţine cu şpagă! 
Am glumit. Apropo de şpagă: am primit nişte cafea 
excepţională, dar eu beau ness... Nu vreţi să luaţi pachetul? 
APOSTOL: Mersi, doctore, dar am venit cu ness-ul meu. Bine, 
azi stau, dar mâine plec! 

KALI (rece): Aici, DOMNULE ZIARIST, nu ţine de ce anume vrem 
noi. Dacă doriţi să plecaţi acasă, nu vă putem opri. Dar ar fi 
păcat, în loc să cârpiţi o micuță fisură acum, să aveţi mai târziu 
o conductă de înlocuit. Moare ziarul fără dumneata? 


APOSTOL: Păi, n-ar trebui... 

KALI: Vă promit că va dura cel mai puţin posibil. (râde) 
Caraghios: am pe unul care nu ştie ce să facă să-l mai las să 


stea o săptămână, iar dumneata... 


Medicul iese, împingând-o patern pe Magdalena. 
Apostol continuă să despacheteze şi mută, nervos, 
multele obiecte dintr-un sertar în altul, scutură sertare 
(la rampă), strâmbă din nas. 

În salonul alăturat, poetul le spune ceva cu ochii daţi pe 
spate, teatral, iar ceilalţi râd. Marinarul a scos o 
sticluţă, dar nu găseşte muşteriu decât pe poet, care-i 
oferă un ziar. 

Din uşa rezervei, asistenta îl trage pe medic spre oficiu. 
O strigă pe Frosa, care vine şi descuie. Medicul se 
aşează în fotoliu şi asistenta îi face un ness, apoi toarnă 
în ceşti. El nu mai pare degajat. Din când în când, întorc 
amândoi capul spre rezerva ziaristului. Ea îi masează 


gâtul, la un semn discret al medicului. 


SCENA 7: Apostol 

Apostol stă pe pat, în capul oaselor. Apoi se scoală şi se 
plimbă nervos. Vine iar la pat şi se întinde pe spate. 
Apoi îşi pune mâinile pe piept, ca la mort. Îşi dă seama, 
şi le îndepărtează supărat: “Ce, deja am murit?!” 


Scoate telefonul mobil şi formează un număr. 


APOSTOL: Bună, CHERIE. Cum de unde, din spital, nu m-aţi vrut 
voi arestat la pat? Sentința a fost îndeplinită! Da. Nu. Păi, aici 
nici nu voiau să mă primească, cică sunt prea sănătos ca să mă 
poată îngropa şi că-l molipsesc de sănătate molipsesc şi p- 
ăilalţi, mai şubrezi. Am făcut presiuni, am ameninţat şi-am dat 
şpagă ca să rămân aici măcar o zi, unde-l confort şi siguranţă. 
Da. Nu, ţi-am zis să nu-mi vii! Nu vreau să vă văd pe toţi 
defilând pe-aici, cu zâmbete de televiziune şi făcându-vă 
semne că “nu mai are mult, săracu !”. Da. Nu. Sigur că sunt 
sănătos, dar nu vreau să mă vezi tu aşa, în pijamale. Păi, m-ai 
văzut şi fără, dar în spital pijamalele seamănă toate cu zeghea! 
(ascultă un timp) Daaa, nu. Sigur, nici de la ziar nu vreau să 


văd nicio mutră pe-aici! Le-am şi spus că le tai din leafă, dacă-i 

prind! Cum n-am ce să mai tai? Ce, noi, pe vremea lor, aveam 
lefuri mai mari? Nu ştii că desenam mobile pe hârtie de 
ambalaj şi-o prindeam în pioneze? Asta aşa-i, ăştia nu au nici 
apartament, au doar pioneze. Da. Nu. Vreau să mă odihnesc, să 
se descurce şi singuri, că sunt băieţi mari! Nu se trăieşte din 
pomană, să pună osu’ la treabă! Nu sun, nu mă sună, am să 
citeasc ziarul abia când ies, pa. Bate cineva. Pa! (“Da” şi 


“Nu” sunt rostite pe diferite tonuri.) 


lese pe uşă. Se întoarce imediat cu câteva ziare în 


mână. 


APOSTOL: Cine dracu-i lasă pe dracii ăştia mici să se plimbe 
prin spital ca să-mi vândă şi aici ziarul? Poate face dracului 
vreunul atac de cord citind! (tare, să fie auzit) Am văzut şi un 
câine maidanez gras pe culoar. Clar că-i arca lui Noe aici! (Se 
uită la titluri, apoi scoate telefonul şi formează un 
număr) Alo, Andrei? Cum ce fac, ce pot să fac? Fac pluta pe 
căcat, asta fac! Plutesc pe spate şi, dacă intru puţin în panică, 


mă şi duc la fund, iar mai iau o gură... Ce dracu’, mă, ies şi eu 

puţin şi-mi şi stricaţi treaba?! Cum puneţi măi, una sub alta, 
sfintele moaşte, ăstea aduse, cu reclama la bikini?! Sigur, sigur, 
tot eu sunt de vină! Am spus că merge atunci, dar aia era 
reclamă la pate, nu la chiloţi, şi nu erau sfintele moaşte, ci 
articolul cu măicuţa Pantelimona, care oricum e în râcă cu 
protopopul! Chiar trebuie să stau tot timpul lângă voi, mă?! De 
zece ani încerc să mă retrag, să trăiesc din dividente, dar nu 
pot: cum îmi iau măcar jumătate de zi concediu (urlă şi 
bolnavii din cealaltă rezervă plus figuraţia care scoate 
capul din culise se agită) şi voi îmi distrugeţi ziarul! 
Nenorociţilor! Dracu“ vă ia! Nici dracul nu vă mai ia dacă vă 
dau eu afară, auzi? (se calmează brusc) Doctorul ăsta zice să 
nu mai ţip, că la mine ţip, la inima mea ţip de fapt. Aşa că nu te 
supăra, eu trebuie să mă supăr pe mine c-am ţipat la tine. 
Scuză-mă. Dar să nu mai faci. Hai, spune-mi cum a ieşit pagina 
întâi de mâine! Cum, l-ai scos pe Bălosu? Nu ţi-am spus de ieri? 
“Bălosu pe pagina întâi!” Are privirea aia de te sfâşie, săracu, 
cu un ochi mare şi ochiul celălalt, uman... Dădea bine: un om 
“cu două capete” e mai bun decât un primar fără cap, care “a 


uitat” să cheltuie câteva milioane de euro! Sigur, oamenii s-au 

săturat de anchete, vor soicial, vor viaţă, palpitaţii, oameni ca 
ei, care mor de bucurie, care învie de moarte bună... (ascultă 
un timp, dând din cap) Aşa, aşa... Sigur că nu ne temem de 
primar, lasă articolul cu asfaltările în pagină, să afle şi cititorii 
ce şacal au ales! Şi doar i-am avertizat! Repet: bagă-l pe săracu 

Bălosu, ăla cu un ochi de bou, pe-antâia şi pe boul de primar 
într-a cincea, cu trimitere de la întâia. Şi ce? Hai, pa și să nu mă 


mai suni, auzi? 


Se întinde pe pat. Îşi caută poziţia. Telefonul sună. Îl 
bagă în sertarul noptierei. Îşi pune perna pe cap. Întinde 
mâna după telefonul din sertar, dar acesta tocmai a 
tăcut. Se întinde pe spate. Sună un telefon în haină. 
Scoate haina şi o aruncă jos. Se culcă. Intră Frosa în 


vârful picioarelor cu pijamale împăturite. 


FROSA INFIRMIERA: Mă scuzaţi, v-au adus pijamalele de la 


ziar... 


APOSTOL: Mersi. Cât vă datorez? 

FROSA INFIRMIERA: Vai, se poate? Le-a adus un domn, din 
partea soţiei. 


APOSTOL: Să nu-l lăsaţi să intre: sunt în carantină. 


ATCTUL 3 
Scena 1 
Pe panourile din dreptul fiecărui personaj sunt 


proiectate imagini filmate în sepia, pe muzica potrivită. 


PE PANOUL LUI BABANOV: O femeie frumoasă, care 
seamănă cu sora Magdalena, se piaptănă încet. Se 
împodobeşte. Părul îi acoperă faţa. Muzică languroasă. 
Ea îşi apleacă spre noi capul, părul îi acoperă faţa. Îşi 
aruncă, pe un sunet strident, capul pe spate. Îi vedem 
faţa de bătrână nebună, cu doar câţiva dinţi. 

Babanov sare din somn, ecranul se luminează, ca un 
televizor fără program. Se duce la geam şi-şi aprinde o 


ţigară. 

PE PANOUL POETULUI: Secvenţe banale, fără sunet, cu 
el în spital - în salon sau la masă. Intră sora şi poetul 
încearcă să-şi scoată verigheta. Verigheta nu iese. la un 
cuţit de pe masa de spital, ca să taie degetul. Cuţitul se 
moaie. Sora are verighete la toate degetele. Muzică 
veselă, de nuntă. Poetul se întoarce pe partea cealaltă, 
ecranul lui se stinge. 

PE PANOUL LUI IONESCU: O tânără frumoasă dansează, 
pe muzică clasică. Are flori în braţe, dansează într-o 
grădină de flori. Râde. 

PE PANOUL LUI APOSTOL: Aparatul de filmat urcă trepte. 
Intră într-o încăpere cu multe birouri şi lămpi. Fiecare 
birou are câteva maşini de scris, unele suprapuse, în 
faţa şi împrejurul fiecărui ziarist. Cei de la birouri bat pe 
rând la toate maşinile din jurul lor. Ţăcăniturile 
maşinilor, ca o orchestră, nu contenesc. Vedem nişte 
utilaje mari, cu roţi dinţate şi pistoane, lucrând în aburi 
şi fum, pe acelaşi fond sonor. Se aude o împuşcătură şi 
vedem un geam spart de un proiectil. În stradă, mii de 


demonstranți. O voce: “Şefu, au ieşit miniştrii în 

stradă. Intervenim cu jandarmii?” Ziaristul se trezeşte. 
Se foieşte, apoi se ridică în capul oaselor şi dă drumul la 


televizor. 


ACTUL 1 
SCENA 8: Femeia de serviciu, Apostol, Babanov, Poetul, 


lonescu, Femeia la pat, Frosa 


Intră femeia de serciciu în rezervă. Scârţâie. Nu 


primeşte nimic şi pleacă. Intră în salon. 


POETUL MACARAGIU: Săru-mâna! lar ne aduceţi fluviul în 
salon? Unii dintre noi nu ştiu să înoate (arată spre Babanov). 
BABANOV: lar am avut coşmarul ăla: din spate se făcea că-i 


frumoasă ca o zână, până i-am văzut faţa aia... 

POETUL MACARAGIU: Ştiu cum e: nici eu n-am avut noroc as- 
noapte! 

Dar eu mereu n-am noroc, aşa că mă bucur şi eu preventiv, 
pentru când o să. Că bine-a zis cine-a zis, adică poetul celălalt, 


Cilincă: să trăim, domnule, până la moarte! 


Babanov îi aruncă femeii mărunţiş. Poetul îi întinde o 
carte. Aplecată după mărunţiş, ea se uită (puţin) şi la 


cartea întinsă. 


FEMEIA DE SERVICIU: Am o fată la şcoală, bogda prosti! (lese) 
BABANOV: Azi e meci. Joacă România! 

POETUL MACARAGIU: Foarte frumos din partea ei. Aici oricum n- 
avem televizor. Dar poate ascultăm la vreun aparat de radio. 
BABANOV: La radio e ca şi cum ţi s-ar povesti ce simţi când faci 
sex! Merg să-l vrăjesc pe domnu’ de la ziar. 

IONESCU: Să nu-l deranjăm... Toată noaptea am auzit zgomote 
la el. S-o fi răsucit... 

BABANOV: Ba s-a uitat singur singurel la televizor. Am 


recunoscut câteva generice... 

IONESCU: Să nu fie doamna asistentă acolo, că se supără dacă- 
| deranjăm pe boieru  ista... 
BABANOV (iese): Nu-ţi fie teamă, tataie, Babanov are 


experienţă la femei şi la oameni! 


Intră Femeia la pat: umblă foarte aplecat, probabil cu 
ochii închişi - nu-i vedem faţa. Pipăie marginile 
paturilor, se mai loveşte, apoi se duce la patul 
bătrânului şi aşează tacticos pacheţele umile cu 


mâncare şi cutii. 


BABANOV: V-a venit potolul, nu vă deranjez, poftă bună! 


POETUL MACARAGIU: Săru-mâna, mamaie. 


Femeia nu răspunde. Babanov iese cu paşi de pisică, cu 


o mutră mieroasă. Bate la uşa rezervei. Nu primeşte 


răspuns, dar intră. 


Rezerva: 

BABANOV: O zi excelentă vă doresc! Mi-am zis: hai să ne 
vizităm vevcinii de hotel! Babanov mă numesc. 

APOSTOL: Apostol... 

BABANOV: Ca... apostolul? 

APOSTOL: Da, ca apostolul, doar că puţin mai viu. Poftiţi, nu 
staţi în uşă (Babanov nu stătea în uşă, dar nu ştia pe ce 
să se aşeze). Poftiţi, pe pat. Eu stau în picioare. Mă mai 
dezmorţesc... 

BABANOV: Nu se poate, aduc eu un scăunel din debara. (din 
uşă) Şi o cafeluţă, ceva? 


APOSTOL:Ţigări am eu... 


Apostol începe să dea telefoane şi în timpul 
„conversaţiei” care va urma cu Babanov va da mai mult 
din cap, formal, în timp ce se va încrunta sau va râde la 
telefon. Celălalt vine cu scăunelul, fierbătorul şi ibricul, 
sculându-se din când în când ca să mai şteargă 


televizorul de praf. 


În salon: 

IONESCU: Bogda prosti, doamnă, nu trebuia... 


Femeia iese tăcută, năucă, din salon. Broboada neagră 
i-a acoperit faţa. Intră Frosa şi le pune pe rând 


termometrele. 


FROSA: Da domnu  Babanov e în oraş? 

POETUL MACARAGIU: Cine-i domnul Babanov? 

IONESCU: Colegul nostru. A ieşit, doamnă, până alăturea. 
POETUL MACARAGIU: Aha, el este marinarul nostru, nu ştiam 
că-l cheamă cum îl cheamă... (femeii) S-a dus să se lipească 
de-un televizor. Vine meciul peste noi cum a venit odată 
Potopul. Şi pe atunci, Noe şi-a luat măsuri din timp. Domnu’ 
Babanov a început-o de dimineaţa. Domnu” lonescu, cine-i 
doamna cu mâncarea? Soţia? 

IONESCU: Eu n-am soţie, nu mai am pe nimeni. De asta-s aici... 
(Poetul arată spre noptiera cu hrana adusă de Femeia la 


pat, din care Frosa gustă ceva) A, nu ştiu cine este... 

POETUL MACARAGIU: Parcă vă seamănă, am zis că vă e rudă- 
ceva... 

IONESCU: Aş, de unde! N-o cunosc. Am zis că mai aduce şi ea 
aşa, la toată lumea, de pomană... 

POETUL MACARAGIU: Mie nu mi-a adus până acum. Să-i fi dat şi 
ei o carte de poezii? 

IONESCU:Ştiu şi eu? Unii citeşte... 

POETUL MACARAGIU: Deci e un mister cu Baba Cloanţa asta: pe 
mine nici nu mă citeşte, că i-am tot dat cărţile mele şi le-a 
lăsat pe pat, dar mata îţi aduce haleală! l-ai căzut cu tronc! 
FROSA INFIRMIERA (mestecând): Ba noi îi spunem „Femeia la 
pat”... Bine că nu-i marinarul p-aici, să-şi închipuie ceva cu 
sex... Nooo, femeia e puţin dusă, săraca! S-a obişnuit, de vreo 
cinşpe ani, să tot vină pe la noi. Întâi a avut aici internat băiatu 
“- ezact în patu’ ista! A murit săracu“ şi s-a prăpădit apoi şi 
bărbatu-său, de inimă rea cred, deşi avea cică ş-o hernie- 
ceva... Tot aici l-au pus, în patu’ ista, şi pe el, până a dat în 
primire! Şi ea i-a adus mâncare, zi de zi, băiatului, apoi când 
ăluia nu i-a mai trebuit, bărbatului. Apoi, fratelui ei mai mare... 


POETUL MACARAGIU: Tot... aici, tanti Frosă? (arată patul) 

FROSA INFIRMIERA (îşi suge un deget gras): Înî... Lu” fra-su îi 
stătea mai bine la Chirurgie, că a venit ofensat de-un accident. 
Da” când a văzut, săracu”, bisturiile, a făcut infract. Apoi a 
venit rându, lu tată-su ei, care a fost foarte rezistent. Cred că 
dacă nu termina toate zilele, mai era ş-acum acia. Da aşa a 
avut noroc dom  lonescu şi-a găsit patul liber! 

POETUL MACARAGIU: Halal noroc! Mai bine se lipsea... 

FROSA INFIRMIERA: Şi-a mai avut şi vreo patru veri, din partea 
lui bărbată-său - s-au dus toţi! Şi o soră - da aia a mers jos în 
salon la femei, o fi scăpat, nu ştiu... 

IONESCU: Şi toţi... în patul ăsta, săracii? 

FROSA INFIRMIERA: Îhî... Într-o vreme, nici nu prea mai voiam 
să-i internăm, dacă aveau numele ăsteia. Dar ei, viclenii, 
veneau cu alt nume, că era veri, cumnaţi, ce ştiu eu? De unde 
să-i cunoşti? Abia aici, când începea să vină ea cu de-ale gurii, 
la pat, ne dădeam seama. 

IONESCU: Şi toţi... mureau? 

FROSA INFIRMIERA: Şi-toţi-crăpau! Dumnezeu să ne ierte! Că 


mulţi au mai fost! O vreme ne-am luptat săţinem patul gol, dar 

n-ai cum, că vine vreun control şi vede că-n alte saloane sunt 
câte trei în pat! Nu domnie şi boerie ca la etajul nouă! 

POETUL MACARAGIU: larna-i bine: unu cu temperatură ţine de 
cald la ăilalţi doi - c-am auzit că cam dă rateuri centrala... 
FROSA INFIRMIERA: Domnu“ lonescu... nu cumva.... sunteţi 
totuşi rudă cu baba? 

IONESCU: Eu zic că nu... Dar mai ştii pe unde-o fi umblat tata la 
tinereţe? 

FROSA INFIRMIERA: Eu cred că s-a obişnuit aşa mult cu patul 
ăsta, că nu mai contează cine şade în el. Şi obişnuinţa, cu greu 


ţi-o scoate careva din cap! 


Frosa iese, târşâindu-şi şlapii. 


În rezervă: 


BABANOV: Domnu“ Apostol, dumneavoastră vă uitaţi la Sport? 


APOSTOL: i se pare că nu-s normal? 


În salon: 

Frosa intră în scenă, dă să intre în rezervă, se 
răzgândeşte, intră val-vârtej în salon. 

FROSA INFIRMIERA: Băieți, stingeţi ţigările dacă aveţi! lar vine 
dom doctor! 

POETUL MACARAGIU: Ce om dedicat! 

FROSA INFIRMIERA: Om cum? 

POETUL MACARAGIU: „Dedicat”. 

FROSA INFIRMIERA: E de rău? 

POETUL MACARAGIU: Nu prea. E, adică, un om care îşi iubeşte 
tare mult meseria! 

FROSA INFIRMIERA: Eu v-am zis! Ascundeţi dracului „dedicat” 


ţigările. 


Frosa iese. 


Oficiul: 


Intră medicul, descuie oficiul. Caută prin ibrice o gură 


de cafea şi dă din cap că nu găseşte. Se aşează pe 


scaun şi formează un număr pe telefonul fix. Îi răspunde 

ţignalul mobilului pe care l-a pus pe masă. Babanov se 
strecoară înapoi în salon. Doctorul mai sună, amuzat, şi 
tot el răspunde la mobil - „Da?” - apoi se scoală, iese 
din oficiu şi încuie, fredonând. Dă să iasă din scenă, dar 


bate ca acasă la el în uşa rezervei. 


Rezerva: 


APOSTOL: Poftim! (Doctorul apare în uşă) A, poftiţi! 

KALI: Deranjez? Mă gândeam că găsesc aici vreun strop de 
cafea. Am plecat brusc dimineaţă, să nu se treezească nevastă- 
mea... 

APOSTOL: Deci până la urmă sunteţi căsătorit. Da, am un 
termos. Mi le-au adus cu pijamalele. Sper însă să n-am nevoie 
de ele. 

KALI: Doar dacă câştigăm vreo finanţare externă să facem aici 
hotel, ca să-i obişnuim pe bolonavi cu iluzoria viaţă liberă şi 
comodă... Nu, domnul meu, mi-e teamă că mai staţi cel puţin 


până mâine, la vizită. 

APOSTOL: Şi nu puteţi face vizita aia azi? Mă vizitaţi, mă vizaţi 
şi mă expediaţi pe uşă afară! 

KALI: Duminică nu se lucrează, e dispoziţie de la Dumnezeu. 
Dar, dacă vreţi, am să vă ascult inima şi acum, neoficial. 
APOSTOL: Pot să mă şi îmbrac după ce mă dezbrac? Câştigăm 
timp. 

KALI: Nu, asta nu-i oficial. E doar ca să vă mai liniştiţi, să aflaţi 
că nu e grav. Mâine o să vă ascult din nou, pe urmă o să facem 
frumuşel o electrocardiogramă... 

APOSTOL: Măcar dacă nu vă vedeam acum! Ziceam şi eu că nu 
sunteţi până mâine şi cu asta basta! (Kali scoate 
stetoscopul din borsetă şi îşi face tacticos treaba) Ştiam 
că o să aştept până apăreţi şi... 

KALI: Scuze. Eu vin întotdeauna pe neaşteptate. Ca moartea! 
Chiar şi în timpul liber vin! 


APOSTOL: Înţeleg - cazuri disperate... 


Ziaristul toarnă cafea. Medicul se destinde. Se 


confesează. 

KALI: Nu, EU sunt un caz disperat! Nevastă-mea e geloasă ca 
Otello şi mă verifică mai ceva ca Garda Financiară! Vreau şi eu 
să pierd la o carte cu băieţii, să scot o fată la o cafea - o 
discuţie, estetică pură... la vârsta mea! - vreau chiar să fac o 
plimbare singur, pentru nervi? Ce să-i explic, că tot nu mă 
crede?! Cu cât sunt mai nevinovat, cu atât se convinge că mint 
cu artă. Aşa... „m-au chemat de urgenţă de la spital!” Plec 
înainte să se trezească ea, vin aici şi-mi dau bip. Ştiu că-mi 


AL 


„monitorizează” seara apelurile. Numărul spitalului l-a învăţat 
pe de rost, de atâtea şi atâtea libere petrecute, nu-i aşa, la 


locul de muncă... 


Oficiu: 


Intră sora Magdalena. Aruncă o privire spre uşa 
rezervei, se opreşte puţin dar merge mai departe. Bagă 
capul în salon, unde poetul scrie, transpus, marinarul îşi 
dă în cărți iar lonescu fixează tavanul. Crede că n-a fost 


văzută. Intră în oficiu şi îşi prepară un ness. Babanov se 

ridică discret, dă un ocol salonului, aparent distrat, apoi 


iese. Bate la uşa oficiului. 


SORA MAGDALENA (citeşte poemul): l-auzi, la domnu’ poet: 
„Dacă filme nu vedeam 

te iubescul nu-l ştiam... 

Te priveam ş-atâta tot, 

mă priveai ş-atâta tot, 

am fi râs şi am fi plâns, 

mi-ai fi spus să te tin strâns 


şi cu mine ai fi fost”... 

Auzi, hi-hi: 

“ proastă tu şi eu un prost, 
anonimi şi şterşi şi mici... 


Cum iubesc ăştia pe-aici, 


ar fi râs lumea de noi!” 

E nebun, mititelul! Şi cam pesimist, cam pesimist! Dar oare fi 


sincer? Poet sincer? 


Babanov bate la uşă. 


SORA MAGDALENA: Poţi să intri, dacă tot ai bătut... 

BABANOV: Sărut-mâna. Tocmai visam că aţi venit. Am visat că e 
duminică şi că mi-aţi spus să iau loc... 

SORA MAGDALENA (amuzată): Păi, staţi jos! 

BABANOV (nu mai e alt scaun): Mulţumesc, am să stau chiar 
jos. De pe mare am învăţat să rabd condiţii vitrege de viaţă. Pot 
să dorm şi într-un picior... Dar fără cafea, mi se gripează 
motorul, mă usuc, mor... 

SORA MAGDALENA: Nu-mi convine că staţi aşa jos. Sunt în 
dezavantaj. 

BABANOV: Femeile sunt tot timpul în avantaj, fie ele sus, fie ele 
Jos... 

SORA MAGDALENA (îşi strage cât se poate de jos fusta 
scurtă): În gura dumitale, toate cuvintele iau o turnură 


obscenă! O fi vreo refulare? Se pare că ăsta-i farmecul dumitale 

la puicuţe. Dar aici suntem într-o instituţie... (se scoală) O 
cafea primiţi însă: consider că e ceva de prim-ajutor... 
BABANOV: E primul şi ultimul! Deşi primul ajutor se face, cred, 
gură la gură... 

SORA MAGDALENA (scoate din buzunar verigheta şi şi-o 
pune astfel încât să vadă el. Pune ibricul pe foc. Îl 
scutură - e gol.): Rămânem la cafea, dar se poate şi cu 
algocalmin - injecție. 

BABANOV (Se ridică şi îşi pune şi el verigheta): Nu, 
mulţumesc. Să aduc nişte apă plată? 

SORA MAGDALENA (Se îndreeată spre uşă): Nu: asta-i treabă 
de specialist. 

BABANOV (îi stă în cale şi ea nu-l ocoleşte): eu sunt 


Specialistul! 


Cei doi „se bat” pe ibric şi ajung să se sărute. Kali iese 
de la Apostol, pe care l-a consultat. Aude zgomot în 
oficiu şi bate. Sora îşi îndreaptă ţinuta şi părul, 
marinarul ia ibricul, ca pe o armă. Kali intră, ridică din 


sprâncene, apoi din umeri şi pleacă. 

SORA MAGDALENA (trânteşte, furioasă,  ibricul): În 
doisprezece ani, n-ai găsit alt mod de a mă anunţa că mai eşti 
oarecum în viaţă decât venind aici! Doisprezece ani de citit 
anunţuri cu catastrofe navale şi nicio scrisoare! (El învearcă 
să o cuprindă în braţe şi să o calmeze) leşi, domnule 


Babanov! 


El iese, ea mai zăboveşte un pic, îşi şterge ochii de 
lacrimi şi iese. 


În rezervă şi în salon, toată lumea se culcă. 


Sfârşitul ACTULUI 1 


ACTUL 3 


Scena 2 

Visul lui Babanov: 

Babanov, în bluză de marinar, duce o cutiuţă de carton 
legată cu fundă. Deodată, cutia este uriaşă. El trage de 
fundă, capacul sare şi iese sora Magdalena, îmbrăcată 
ca o păpuşă. Apoi ei doi sunt în pat, ţinându-se de mână 
de parcă ar fi la spectacol. Ea îl sărută. El tresare. 
Vedem un dulap: el a auzit ceva. Marinarul deschide 
brusc dulapul. O matahală de bărbat iese ca duhul din 
sticlă. Babanov îl vede, uriaş, de jos: este Bluto, 
personajul lui Disney. Bluto îi arată obrazul, pumnul, 
apoi verigheta. Arată în spatele marinarului, care se 
întoarce. O vedem tot pe Magdalena, cu o îgheţată din 
care muşcă. Ridică din umeri arătându-şi şi ea 


verigheta. 


Visul lui Apostol: 
Stradă întunecată. Zgomot de paşi. Camera de filmat 
(Apostol) fuge pe străzi întunecate, în labirint. Din loc în 


loc, întuneric total - doar paşi! Din faţă, câteva siluete 

întunecate, cu şăpci de pescari trase pe ochi. Tipii au 
bâte. O mână (a lui Apostol) îşi face cruce - atât cât 
poate surprinde obiectivul aparatului. Un zgomot sec şi 


întuneric. 


Visul lui lonescu: 


Fata din primul vis merge desculţ prin iarba udă. O faţă 
serafică. Ea duce în mână un ulcior albastru. Ajunge la o 
apă acoperită uşor de ceaţă. Priveşte ulciorul în soare. 
Deodată, fără motiv, apare o fisură. (poate fi desenată 
cu tuş), apoi tot mai multe. Vasul se spulberă. Ochii ei, 


nedumeriţi, îngroziţi, dezamăgiţi. Figura ei se şterge. 


Visul Poetului: 

Poetul scrie poeme pe ziduri. Un banner uriaş arată 
silueta Magdalenei. Un body-guarăd îi face semne să se 
îndepărteze de clădire. Vedem multe maşini scumpe 
parcate, fiecare cu body-guardul ei. Ajuns la marginea 


unei bălți, poetul o vede pe Magdalena - sau poate 

bannerul cu ea - oglindită în apă şi sare în balta prea 
puţin adâncă. Plin de noroi, a pierdut-o, căci imaginea 


plesneşte în valuri. 


ACTUL 2 


Scena 1: Apostol, doctorul Kali, apoi Magdalena 


Băieţii cu salopete albastre murdare trag iar de pereţi, 
mai lărgind rezerva. Cabinetul rămâne la fel, dar se 
micşorează salonul. lonescu coboară din pat ca să 
aranjeze paturile pentru noul spaţiu. Băieţii ies. 


Apostol vorbeşte la telefonul mobil. 


APOSTOL: Merg şi eu o dată pe mâna ta. Sigur, mi se par probe 
suficiente, să-i dăm drumul. Ei, na! Şi ce dacă te-au ameninţat? 
Eu primesc o sută de telefoane rele pe zi! Asta-i viaţa: dacă nu 
zgândări rahatu'“, nu te ameninţă nimeni, mon cher. Şi dacă 


nu te ameninţă, nu exişti! Dacă trece o lună şi te laudă prea 

mulţi, ai greşit undeva... (Intră Kali) Poftiţi, poftiţi. Bune 
analizele, nu? (la telefon) Şi nu mă mai dranja cu fleacuri, 
daaa?! 

KALI: Bune, într-un fel. Să spunem, făcute la timp! Că ne miram 
şi noi: cum aţi rezistat până acum cu inima asta? 

APOSTOL: Pe bune? 

KALI: Pe bune! 

APOSTOL: Să nu-mi spuneţi acum că trebuie să pândesc un 
transplant! 

KALI: O, nu. Cred că încă nu... Dar vă trebuie un regim strict. În 
primul rând, fără emoţii! Nici măcar pozitive, bucurii adică! 
APOSTOL: Doamne, dar ce viaţă-i asta?! (Răspunde la 
trelefonul mobil) Alo... Alo? Alo! Te bag în mă-ta, laşule! Dacă 
ai ceva de spus, vorbeşte, nu gâfâi ca idiotu”! Animalule! Crezi 
că mă sperii? Toată poliţia şi Interpolul caută acum numărul 
tău, dobitocule! (către medic) Na, că l-am speriat. Acum o să 
arunce, cred, telefonul. Dacă e atât de prost să creadă că e 
cineva dispus să urmărească ŞI telefoanele de ameninţare... 
KALI: Vezi, vezi, domnule Apostol? Despre exact astfel de 


emoţii spuneam. Dumneata trebuie să fii liniştit acum ca un 

călugăr budist în concediu. Uite, aşa ca mine. Vezi, de aia nici 
nu mă însor! Ca să nu-mi dea aia telefoane care să mă scoată 
din minţi! Eu să fiu în operaţie, şi ea să mă sune ca să-mi 
reproşeze că n-am satisfăcut-o cu ceva! 

APOSTOL: Cum, răspundeţi la telefon în plină operaţie? 

KALI: Nu. Da. De fapt, nu la orice apel. Dar mă mai sună 
reporterii dumneavoastră şi nu-mi permit să nu profit de 
ocazie. Ăla sună, asistenta vine şi-mi spune: „E Vicenţiu, de la 
ziar”, sau „E doamna Măndiţa, de la ziar”. Pot să mă pun cu 
ziaru? Nu pot! Mă ţacă dacă nu răspund, de nu mă văd! Când 
ajungi în gura presei... Aşa, asistenta întreabă, eu îi zic că da, 
răspund, iar eu, cu ochii exact la ce am de făcut! Hai, că unele- 
s operaţii uşoare, le fac şi cu ochii închişi! Şi oricum, în operaţii 
dau declaraţii simple, nu mă complic. 

APOSTOL: Sincer, doctore, sper că n-o să mă operezi vreodată. 
KALI: Ei, na acum, vă ştiam curajos. 

APOSTOL: Curajos e una, inconştient e alta! 

KALI: Inconştient era Mateescu... (se întunecă şi se aşează 
supărat pe pat) 


APOSTOL: Răposatul? 

KALI: Nu e pădure fără uscături, nu? Pot să v-o spun, că de 
mult o ţineam în mine. Şi nu mai poate s-o confirme nimeni ca 
s-o scrieţi, că doctorul Mateescu a întins adidasul, a dat ortul 
popii! 

APOSTOL: Doar n-o fi tăiat şi el vreun penis, ca doctorul ăla 
din... 

KALI: Nu, un sân. Un sân perfect sănătos! A inversat idiotul 
diagrama şi n-a amputat sânul potrivit! 

APOSTOL: Doamne! Pe bune? 

KALI: Pe bune! Când m-am prins, i-am spart arcada. lar ticălosul 
s-a şters de sânge, s-a uşurat în chiuveta mea şi, auzi, a ridicat 
din umeri! Cică oricum nu-i stătea bine c-o singură ţâţă, nu era, 
domnule, estetic! 

APOSTOL: Şi femeia l-a dat în judecată... 

KALI: Pe dracu! Măgarul s-a dus a doua zi senin la ea, i-a luat 
important pulsul, i-a ridicat o pleoapă, a dat din cap şi i-a spus 
îngrijorat: „Doamnă, o veste bună şi una proastă. Vestea 
proastă e c-am descoperit că şi celălalt sân e compromis. 
Vestea bună e că vom interveni la timp ca să vă salvăm!” 


Femeia a început să plângă, i-a sărutat mâna... Şi a dus faima 

spitalului mai departe, povestind în dreapta şi-n stânga că, 
dacă nu era doctorul Mateescu să-i descopere şi „cealaltă 
tunoare”, ajungea între patru scânduri! Auzi! 

APOSTOL: De ce nu mă mir, doctore? Chiar şi la vechii egipteni, 
medicii care nu respectau ce scria în cartea sfântă a chirurgilor 
erau executaţi! 

KALI: Acum suntem mai omenoşi, nu executăm pe nimeni... 
Bine, mai aştept nişte rezultate, dar cred că vă dau drumul în 
două-trei zile... 

APOSTOL: Să nu fac nimic e un stres mai mare decât să lucrez 
la ziar, credeţi-nă! 

KALI: Păi, aveţi televizor... 

APOSTOL: Nu mă mai interesează de mult! Mă uit la ştiri şi atât 
şi mă oftic. Uite, azi e zi de meci - n-am stare să mă uit, chiar 
dacă joacă România! O să vină marinarul, m-au mai rugat vreo 
doi bolnavi, nu ştiu cine... 

KALI: Citiţi ceva. Vă pot împrumuta eu cărţi. 

APOSTOL: Sunt ca Robinson pe insulă: am tot timpul din lume 


ca să fac ce n-am avut timp toată viaţa, da nu mai am chef! 

Nu pot trăi fără libertatea mea. Mai bine crăp! Ce să fac într-un 
spital? 

KALI: Am eu o propunere, dar vă rog să nu vă simţiţi jignit. 
APOSTOL: Credeţi că-mi mai permit, de când mă „ameninţaţi” 
cu bisturiul? Cere şi ţi se va promite, bate şi ţi se va 
întredeschide! 

KALI: Am văzut pe la alte spitale... Uitaţi... (îi arată o mostră) 
un fel de gazetă de perete. Nu pot să-i cer directorului unui ziar 
atât de important să se implice în aşa o bagatelă, dar... Dar nu 
este vorba să scrieţi, ci să ne sfătuiţi. Cam cum să facem ceva, 
simpluţ de tot, nişte foi care să fie afişate o dată la o lună, la 
trimestru... Să mai aflăm şi noi ce boli au mai apărut, cum nu 
trebuie să fumăm... 

APOSTOL (cade pe gânduri): Poate şi ce mai zic bolnavii, cum 
se mai descurcă asistentele, medicii etc... De ce nu? 

KALI: Mda, de ce nu? E o idee... În fond, nu e ca la ziar, rămâne 
totul noi între noi... 

APOSTOL: Chiar e o chestie! Ar putea să-mi scrie pe viitoarea 
piatră de mormânt: „Aici zace cel care a început modest, a 


ajuns în vârf şi a terminat penibil”... Nu, doctore, nimic nu e 

penibil dacă e făcut cu plăcere. Dar pun şi eu o condiţie: 
instruiesc pe cineva cum să facă „gazeta” şi apoi mă dai afară. 
KALI: V-o dau pe sora Magdalena, că e şi fâşneaţă, şi sexy. Ştiţi, 
au fost mari romancieri, enciclopedişti, savanţi, care s-au dus în 
Africa ca să-i înveţe pe băştinaşi să scrie cât de cât. Albert 
Schweitzer şi-a cărat şi pianul în junglă... Dumneavoastră aveţi 
nevoie doar de un pix! 

APOSTOL: Nu, chiar n-am vrut să vă jignesc. Nimeni nu-i 
sălbatec... Vă ajut cu plăcere. Vedem noi. Pentru mine, e floare 
la ureche! 

KALI: Perfect, am s-o trimit pe Magdalena să ia impresii de la 
bolnavi, le pun pe asistente să scrie şi ele câte o compunere... 
Sunt bune şi poeziile? 

APOSTOM: Cam merge, de... 

KALI: Avem un poet aici, chiar alături, domnul Matei. 

APOSTOL: Îl publicăm şi noi din când în când, duminica... Auziţi, 
mai bine băgaţi bancuri. Nu mă pricep la glume bune, dar vi-l 
zic şi eu pe ăla din ziarul de azi, că avem supliment... Cică vine 
medicul, radios, la căpătâiul bolnavului. „Am o veste bună şi 


una proastă, cu care să încep?”, zice doctorul cu largheţe. „Păi, 

dom’ doctor, începeţi cu aia rea, să scap naibii de-o grijă...” 
Doctorul tuşeşte important şi-i zice: „Dom le, chestia-i că, fă-ţi 
socotelile, te curăţi! Nu ştiu dacă apuci două săptămâni sau 
trei, dar în tot cazul, dai în primire!” „Of, dom’ doctor! Da’ 
spuneţi-mi vă rog şi vestea aia bună, măcar să mor şi eu 
împăcat!”  „Păăăăi, vrestea bună e c-a intrat fie-miu la 
facultate!” 

KALI (se ridică să plece): Păi, ne-am înţeles. O zi, două, trei, 
cât mai staţi... ne ajutaţi şi pe noi. 

APOSTOL: Două! Fără supărare - din simţul exactităţii 
documentării: dacă tot vom colabora... sunteţi sau nu 
căsătorit? 

KALI: Mda, m-aţi prins. Ştiţi, am observat că oamenii 
colaborează mai mult atunci când eşti ca ei. Când unul are 
necazuri cu copiii la şcoală, „am” şi eu. Se înţelege, n-am copii, 
dar ca să meargă treaba, inventez la moment. E unul în divorţ 
şi trebuie să-l operez, îl ung pe inimă: şi eu „sunt” în divorţ! Are 
omul un deces, i-a murit bunicuţa cea dragă din pădure? Mie 
mi-a murit cineva mult mai drag: „copilul” - tot nu-l am! Ştiam 


că sunteţi căsătorit oarecum - am şi eu „reporterii” mei... 

APOSTOL: Da, doctore, e şi o doamnă pe undeva, dar nu e loc 
într-un spital mic cum e ăsta pentru amândoi... Uite, iar mă 


sună. De unde or fi ştiind ticăloşii numărul ăsta?! 


După o bătaie în uşă, intră sora Magdalena. 


SORA MAGDALENA: Mă scuzaţi, dom” doctor, venisem să văd 
de temperatură. 

APOSTOL: Hm, încă-s cald... 

KALI: L-am „încălzit” pe domnul director cu gazeta de perete. 
Ne-a promis că ne ajută şi pe noi. Pentr-un un as al condeiului, 
nu va fi mare lucru... 

APOSTOL: „As al condeiului” pe dracu’! Haideţi, dom doctor! 
SORA MAGDALENA: Lăsaţi, că vă mai citim şi noi ce scrieţi... 
KALI: Bine, eu plec să mai operez. Scap cât de repede pot şi 
poate continuăm discuţia de unde-a rămas... (iese) 

SORA MAGDALENA: Din câte spunea domnul doctor, vă mai 
face odată analizele. Zice că vrea să fie sigur. 


APOSTOL: Păi, parcă era sigur! 

SORA MAGDALENA: Dar nu vă faceţi griji - aşa e dumnealui, 
mai scupulos. Zice mereu: „Poştaşul sună întotdeauna de două- 
trei ori!” 

APOSTOL: Şi aţi venit să mă îmbărbătaţi sau ce? 

SORA MAGDALENA: Am venit... De fapt chiar am venit să vă 
întreb dacă ne lăsaţi, pe mine şi pe colega, să ne uităm şi noi, 
măcar de la cinci... 

APOSTOL: La ce să vă uitaţi, doamnă sau domnişoară? 

SORA MAGDALENA: La serialul nostru cu spitalul de urgenţă. 
Sunt actori buni - medici frumoşi, asistente drăguţe, pacienţi 
prezentabili, nu ca pe la noi. Cred că vă place şi 
dumneavoastră. Şi situaţii încordate, cu operaţii, cu intervenţii, 
cu soluţii... 

APOSTOL: Ca şi la noi, nu? 

SORA MAGDALENA: Da, cam ca pe la noi, dar e emoţionant... 
suferinţa pacienţilor americani... Şi ce culori au, Doamne- 
Dumnezeule! Şi ce muzică de fond! 

APOSTOL: Puteţi veni, sigur. Doar nu-i televizorul lui tata! 

SORA MAGDALENA: Mulţumim, mulţumim mult! A, era să uit: 


iată câteva produse literare din salonul opt. Le-am pus pe 

paciente să scrie poezii. Ce nu face omul ca să scape de 
injecții? 

APOSTOL: Numai poezii? Hm, bune şi alea... În fond, nu-i decât 
o micuță gazetă de perete, în care toate sunt bune şi frumoase. 


Ca ca la pionieri... 


Scena 2: 

Apostol, Sora Magdalena, Ciocănel 

Intră Ciocănel. Se blochează puțin când o vede pe soră. 
O salută ceremonios şi strânge halatul rupt, să nu se 
vadă pijamaua. 

CIOCĂNEL: Săru-mâna. Bună ziua. Săru-mâna... 

SORA MAGDALENA: S-a întâmplat ceva? Vezi că sora Marieta 
trebuie să fie pe la farmacie. (lui Apostol) Cu ea voiam să vin, 
ştiţi dumneavoastră... 

CIOCĂNEL: Da, eu am să cobor. De când sunt mai uşor, cobor 
mai greu, parcă mă tot ridic în loc să cobor... 

SORA MAGDALENA: Bine, omule, spune: ai nevoie de ceva? 
CIOCĂNEL: Ei, nu, săru-mâna. Treceam şi eu, aşa, şi-am văzut 


lumina aprinsă şi... 

SORA MAGDALENA: Hai, să-l lăsăm pe domnu’ director în pace 
- poate se mai odihneşte şi dumnealui... PÂNĂ PE LA CINCI... 
APOSTOL (lui Ciocănel): Aţi venit adică la mine? Nu-i 
confuzie? 

CIOCĂNEL: Nu... că eu chiar... (aruncă priviri disperate: e şi 
sora de faţă!) Chiar pe la dumneavoastră... dacă nu vă 
supăraţi... 

APOSTOL: Uf, înţeleg. Deci, soră, la cinci voi fi încântat să vă 
predau telecomanda. Eu o să ies în holul de la intrare, să 
fumez. 

SORA MAGDALENA: Ei, cum , nu staţi şi dumneavoastră cu noi? 
APOSTOL: Sunt sătul de-atâta sânge la televizor. Poftiţi, simţiţi- 
vă ca acasă! 

SORA MAGDALENA: Mulţumim. Dacă mai doriţi ceva... lar mata, 
nea Ciocănel, să nu stai mult, da? 


CIOCĂNEL: Sigur, aproape c-am plecat... 


Sora iese. 

CIOCĂNEL: Acum o să mă spuie! E clar, dacă m-a văzut că stau 
cu dumneavoastră, o să-şi închipuie... 

APOSTOL: N-are decât. Ştiu ce vreţi de la mine: să faceţi o 
plângere la ziarul meu, aveţi vreo tărăşenie. Dar mai bine vă 
duceţi direct la ziar, vă duceţi direct la Mateescu - secretarul 
general de redacţie. Îi spuneţi că eu v-am trimis... 

CIOCĂNEL: Scuzaţi, dar eu am venit pentru... gazeta spitalului. 
Mi-au dat bolnavii câte ceva să vă aduc... 

APOSTOL: Aha, alte poezii. Sau mulţumiri pentru doctorii care i- 
au operat. Sau elogii anticipate pentru doctorii care îi vor 
opera... 

CIOCĂNEL: Nu tocmai... Auziţi, ce-i aia „anticipate”? 

APOSTOL: Adică „înainte”, ca la alegerile anticipate. Te duci 
acasă beat, ştii că te bate femeia şi bei ANTICIPAT un păhărel în 
plus ca să ai curaj s-o cafteşti mata. la dă încoace! Trebuia să le 
laşi la soră... 

CIOCĂNEL: La soră, nu. Dar tot o să bănuiască că eu le-am 
adus sus. Mi-au spus: <<Mata tot urci una-două pe sus, tot te 
cunoaşte asistentele, doctorii, ca pe-un cal breaz - n-o să baţi 


la ochi!>> De unde să ştiu că doamna soră-i aici? 

APOSTOL: Şi de ce ţi-ar fi frică, omule? Trăim într-o ţară liberă! 
CIOCĂNEL: Păi nu sunt scrisori de bine, sunt tot felul de 
plângeri. Uitaţi. (Apostol citeşte şi se încruntă; Ciocănel 
tace o vreme.) Cam toţi, adică majoritate, e necăjiţi. Dacă le 
mai iei şi din dreptul lor să se facă bine... Şi eu zic că ei au 
dreptate, da” le-am spus că nu-i bine să te pui nici cu 
Dumnezeu, nici cu doctorii. Că şi regele se dezbracă în faţa lor. 
Am văzut odată un general bătrân, care a făcut şmotru cu o 
juma“ de Românie. Când a ajuns la doctor, pe dată l-au 
dezbrăcat şi i-au spus „tataie”... Eu nu mă plâng, că m-a tăiat 
bine dom doctor! Şi să ştiţi că-i de suflet: a operat şi-un câine, 
unu’ din ăia de se plimbă prin saloane. STAS l-a făcut! Şi l-a 
culcat în pat. În patu’ meu: pe mine m-a mutat cu nea Mitică, 
un bolnav mai subţirel. Nici nu transpiră! 

APOSTOL: Nu înţeleg de ce nu mergeţi cu ele la ziarul-ziar. Să 
citească tot oraşul, să vă preia şi televiziunile... La gazeta de 
perete v-aţi găsit să vă puneţi nădejdea? Asta-i pionerească! 
CIOCĂNEL: Păi, dacă nu eraţi dumneavoastră s-o faceţi, nici nu 
mă trimeteau. Dar El vor musai şi musai la gazetă, că-i mai 


imediat şi altfel nu se poate! 

APOSTOL: E caraghios! Am ajuns să fac anchete pe foi 
xeroxate! 

CIOCĂNEL: Şi de vină e Pantaze. Dacă nu era el, ăilalţi canci 
curaj! Şi tocmai Pantaze ăsta-i nebun. Gunoieru “ ăsta cred c-ar 
trebui să se caute cu capul! 

APOSTOL: Aha, e-un fel de lider. 

CIOCĂNEL: Conduce gunoierii cu o mână de fier! E drept, nu 
ăştia, nu doctorii ăştia i-au tăiat mâna, e tăiată în tinereţe, la 
tramvai. Şi acuma o simte şi uneori îl doare, ca şi cum ar mai 
avea-o vie. Şi el zice că ca-n tinereţe, să-i facă baie cu frunze 
de nuc şi-i trece durerile. „Ba bea o vodcă şi-ţi trece! Cum să-ţi 
fac împachetări la o mână invizibilă?!”, s-a stropşit dom’ doctor 
Mocuţă la el. A fost şi la domn doctor Calimanschi, să-i ceară 
frunze de nuc. Aici chiar l-a dat pe uşă afară. Şi Pantaze s-a 
şucărit rău. A zis că scrie el la gazetă şi-atunci au sărit atunci şi 
ăilalţi, care chiar aveau ce reclama... 

APOSTOL: Cum n-aiba de s-a şi auzit de gazeta asta 
blestemată, încă de la numărul minus unu?! 

CIOCĂNEL: Păi a venit doamna soră să ne spună... 


APOSTOL: Bine, bine, lasă-mi-le... 

CIOCĂNEL: Să trăiţi! Mulţumim, să vă dea Dumnezeu sănătate! 
(dar tot nu pleacă) 

APOSTOL: Ei, ce naiba mai e? 

CIOCĂNEL.: Păi... când să mai viu? 

APOSTOL: Să mai vii? Pentru ce să mai vii? 

CIOCĂNEL: Ca să vedem cum mai merge... 

APOSTOL: Ei, na, acum vrea să şi vadă! Hai, valea! Le-ai lăsat, 
o să vedeţi voi în gazetă ce-i de văzut! Pe mine nu m-a întrebat 
cum merge ancheta nici preşedintele, da?! 

CIOCĂNEL: Nu vă supăraţi... Şi să nu uit: ce înseamnă aia 
„elogii”? 

APOSTOL: Ce-ţi veni? Vrea să ştie Pantaze? Poate dă la 
facultate... 

CIOCĂNEL: Nu, aţi spus dumneavoastră mai sus... 

APOSTOL: Ce frumos spune - „mai sus"... Vorbeşti ca 


academicienii. Domnule, ţi-am făcut un elogiu! 


Scena 3 
Sora Magdalena, Babanov, apoi Kali 


În oficiul medical: 

Sora Magdalena stă la masă, cu cafeaua în faţă, şi 
frunzăreşte o revistă. Intră Babanov. Stă puţin, apoi se 


întoarce spre uşă şi bate. 


SORA MAGDALENA (Nu se întoarce spre el): Da. 

BABANOV: „Da” să intru sau „da” să plec? 

SORA MAGDALENA: De parcă ar şi conta... 

BABANOV: Ştii de ce nu te-am căutat atâta timp? 

SORA MAGDALENA: Ai copt o variantă, după atâţia ani? Ştii ce- 
am făcut cu rochia aia de nuntă? Am făcut-o perdele la WC. Ca 
să mă uit prin ele la... 

BABANOV: Ai comandat-o prea din timp... Mă obligai să aleg 
între tine şi voiaje! 

SORA MAGDALENA: Între mine şi femeile alea multe din voiaje! 
BABANOV: Numai gura de mine! Te-am minţit! Nu te-am înşelat 
niciodată în anii ăia! (Ea îndoaie un deget: să se facă aşa 
de mic cine minte?) Mă rog, numai de două ori. De trei ori, 
dar a treia oară nu se pune, eram beat, aia m-a forţat... ŞI 


ştiam că e pentru ultima oară... 

SORA MAGDALENA: Acum, nu ţi-aş mai cere să renunţi la voiaje. 
În fond, m-aş putea consola şi cu bărbaţii de aici. Câţi doctori, 
cu ce maşini! Uite numai câţi pacienţi am! Sunt terorizaţi de 
medicină şi fac tot ce le spui! Am şi pe unul care îmi scrie 
poezii de dragoste! 

BABANOV: Ştii, acum n-aş mai pleca eu pe mare... 

SORA MAGDALENA: Şi nevastă-ta ce-ar zice? 

BABANOV: Care... nevastă? 

SORA MAGDALENA: i-am văzut verigheta... 

BABANOV: Am juma” de kil în valiză. Ăstea ieftine se coclesc 
repede şi-mi trebuie să le schimb. 

SORA MAGDALENA: Şi la ce-ţi trebuie să te dai însurat? 
BABANOV: Bărbaţii singuri nu-s atractivi, au ceva păgubos... 
aşa, mai „cade” câte una... De fapt sunt foarte singur. Foarte- 
foarte-foarte singur! Când te-am văzut aici am crezut că e un 
semn. Dar deja îmi făcuseşti injecţia aia amară şi de când ne- 
am reîntâlnit aici n-ai scăpat o dată ocazia să-mi ratezi vena! 
SORA MAGDALENA (Vine către el): Ai putea să mă mai ceri 
odată. Şi acum să nu mai fugi dracului! 


BABABOV: Drace! Şi bărbată-tu ce-o să zică? Menaj A TROIS? 

SORA MAGDALENA: Am şi eu o jumate de kilogram de 
gablonzuri. Dar verighetele mele ţin mai mult: le păstrez în 
spirt... 

BABANOV: De ce, Doamne iartă-mă, te prefaci? 

SORA MAGDALENA: M-am temut să nu dau peste alt porc, ca 
tine. Şi m-am temut că fără verighetă doctorii îmi voi cere să 


îndeplinesc TOATE „obligaţiunile de serviciu”... 


El se apropie şi-i sărută mâna. Se cuprind tandru. 
Doctorul Kali deschide uşa. Se încruntă. Preveşte 
îndelung, cu mâna pe clanţă. Cei doi simt doar când uşa 


s-a închis la loc... 


BABANOV: les săptămâna viitoare şi te invit la o cafea. Vii? 
SORA MAGDALENA: Mai bine încuiam... Să nu ne fi văzut nea 


Ciocăne.l... 


Scena 4 
lonescu, Poetul Macaragiu 


Poetul stă pe marginea patului, bătrânul este întins. 

POETUL MACARAGIU: Păi nu respirai! M-am şi speriat. 

IONESCU: Ei, şi ce, domnu’ Matei, era mare lucru? Doar m-am 
internat de bunăvoie - trebuie să vină şi-un sfârşit la toate. 
POETUL MACARAGIU: Un sfârşit e să pleci acasă. Hai că matale 
n-ai nimic - nimicuţă! E că ţi-i urât singur acasă şi te mai 
internezi ca să mai vorbeşti obligatoriu cu lumea? 

IONESCU: Nu, m-am internat că să aflu ceva... 

POETUL MACARAGIU: Vezi? Mă duci cu vorba - ştiu eu cum e să 
fii singur-cuc! Bre, de ce n-ai făcut şi mata copii? 

IONESCU: Ba am avut o fată. A murit, săraca, înaintrea mă-sii. 
Apoi, când mi-a murit şi baba, n-am mai avut obligaţii şi m-am 
luat de urma fetii... 

POETUL MACARAGIU: Da” ce-a avut, săraca? Să nu spui că a 
fost răpită de careva. 

IONESCU: Nimic, tocmai asta e: n-avea nimic! A făcut un 
vaccin. „Preventiv”, cum se zice. Şi s-a simţit puţin rău... Eu 
sunt de vină, eu i-am spus: „la du-te, tată, şi te internează, ia-o 


din prima!” Şi m-a ascultat... Terminase, săraca, facultatea şi 

mă gândeam, eu cu mă-sa, să-i dăm voie şi cu unii băieţi. Da’ 
numai până la nouă seara... 

POETUL MACARAGIU: Şi ai inernat-o... aici? 

IONESCU: Aici. Şi am două luni de când aştept să văd de ce... 
Mă las să trec prin toate câte a trecut şi ea, ca să aflu... Dar 
uite că nu mai mor! Sunt prea sănătos... Le-am spus că mă 
doare exact cum mi-a spus ea că o durea, dar eu n-am altă 
durere decât aici, la inimă... Măcar, dacă dă Dumnezeu şi mor 
aici, le-am făcut-o: n-au să poată explica cum s-a întâmplat! Îi 


iau pe neaşteptate! 


Scena 5 

Apostol, sora Magdalena 

Sora intră în rezerva unde Apostol se învârte, nervos 
APOSTOL: Şi credeam că e un câine, un câine lovit! E 
inadmisibil aşa ceva! 


SORA MAGDALENA: Nu înţeleg... 

APOSTOL: Noaptea trecută... Abia acum am aflat. Aţi lăsat 
femeia aia pe hol singură, toată noaptea! Nu s-a ocupat nimeni, 
nimeni. Fără o aspirină măcar! Urla de durere şi eu, fraierul, 
credeam că-i un câine prins de tramvai... 

SORA MAGDALENA: Nu ştiu, n-a fost tura mea... Am înţeles că l- 
au aşteptat dimineaţă pe doctorul Mocuţa, pentru că e 
chirurgul cel mai bun. Putea s-o opereze altcineva şi să moară! 
APOSTOL: Şi nu există dracului sedative?! Vă daţi seama ce aţi 
făcut?! Nu dumneata, spitalul! E vorba de un om! V-aţi gândit 
vreodată că puteţi fi într-o zi în locul ei, într-un alt spital? 

SORA MAGDALENA (oficială): A fost operată dimineaţă. O 
reuşită, o mare reuşită. S-a dat şi la radio deja: e prima dată în 
România când o astfel de operaţie reuşeşte! Şi chiar la Viena, 
unde au aparatură, nu bisturie ruginite ca noi şi mănuşi aduse 
de-acasă, ies bine doar două din cinci! 


APOSTOL: Lucrurile nu pot rămâne aşa! 


Scena 6 

lonescu, Poetul Macaragiu, Frosa Infirmiera 


Intră Frosa Infirmiera 


FROSA INFIRMIERA: Babanov? Pe unde umblă craiu  ista? 
POETUL MACARAGIU: Nu prea se simţea bine şi-a ieşit pe- 
afară... 

FROSA INFIRMIERA: Aici, în spital? Cum să nu se simtă bine? 
Bine, spuneţi-i când vine că s-a rezolvat: mâine pleacă! 
IONESCU: Dar ştiţi, nu vă supăraţi, el mai avea încă puţin de 
stat... 

FROSA INFIRMIERA: Că aici o fi vreun hotel de lux! Spitalu e 
doar pentru oamenii chiar bolnavi de tot! Domnu” Babanov e 


tare ca un taur. Comunal! (iese) 


Scena 7 

Apostol, Kali 

În rezervă 

Apostol stă întins pe pat şi are un ziar pe faţă. Kali intră 


fără să bată şi frunzăreşte reclamaşiile de pe noptieră. 

Priveşte câte una în zare. Zâmbeşte. Se aşează pe 


marginea patului. Ciocăneşte uşor, prietenos, în ziar. 


KALI: Domnu’ ziarist, dormiţi? 

APOSTOL (iese de după ziar): Imediat mă îmbrac, imediat! 
KALI: Mi-e teamă că nu se poate. Vreau să respiraţi rar şi să vă 
gândiţi la familia dumneavoastră, numai la familie! Noi nu vă 
reținem, asta o hotărăşte numai pacientul, în astfel de situaţii... 
APOSTOL: „În astfel de situaţii”? 

KALI: Am găsit o chestie urâtă la dumneavoastră. 

APOSTOL: În afară că scriu despre oameni? 

KALI: De asta v-am şi repetat analizele. Mă tem... că va trebui 
să vă operăm. Dar, mai întâi, trebuie să fiu sigur că vreţi cu- 
adevărat să trăiţi! 

APOSTOL: Cine nu vrea? 

KALI: Am văzut cum munciţi, cum vă consumaţi, cu toate 
aceste ameninţări telefonice... Acum, am greşit şi eu punându- 
vă pe umeri gazeta noastră... Un flecuşteţ, dar tot muncă se 
cheamă că e... 


APOSTOL: Nu, chiar m-a menţinut în formă. 

KALI: A, sigur, nu vă presez. Puteţi amâna operaţia şi să 
terminaţi fiţuica, sau s-o lăsaţi şi să vă facem bine. Nu-i nicio 
problemă, cum vreţi. Ar putea fi chiar mai interesantă decât ne 
imaginam. Până acum n-am văzut lupte de stradă în spital. Ştiu 
eu, ambuscade pe holuri... E doar un început în toate! 
APOSTOL: Aş vrea să mă mai gândesc... 

KALI: Nu ezitaţi: nici n-o să simţiţi când vă tai! 

APOSTOL: Adică aveţi mână uşoară? 

KALI: Adică am un anestezist bun. De fapt, s-ar putea să vă 
opereze doctorul Panaitescu. 

APOSTOL: Nu, nu-l ştiu, n-am avut încă onoarea. 

KALI: Ei, n-aţi auzit de Mocuţă? Tot spitalul îl ştie! Nu se poate 
să nu-i fi trimis careva la gazetă şi vreo poezie cu dedicație... 
(se ridică) Bine, vă mai gândiţi... A, să nu uit: fetele vă 
prezintă scuze că n-au putut veni la serial. Au fost reţinute... 


(iese) 


Scena 8 
Poetul Macaragiu, lonescu, băieţii în salopetă, apoi 


Babanov 

Poetul Macaragiu îi strânge mâinile bătrânului. Băieţii în 


salopetă intră aducând televizorul. 


UN BĂIAT ÎN SALOPETĂ: A zis domnu’ doctor Calimanschi că-i 
cadou pentru pacientul Babanov. Pentru o seară specială. „Cu 
complimente” - aşa a zis. 

POETUL MACARAGIU: Da” de ce-o fi luat televizorul de la 
domnu director? 

PRIMUL BĂIAT ÎN SALOPETĂ: La boala dumnealui, e mai bine să 
nu audă nimic... 

AL DOILEA BĂIAT ÎN SALOPETĂ: Cum se lipesc câte unii de 
cadouri! Opt etaje stau fără televizor, şi domnu” ăsta s-a şi 
lipit... 

POETUL MACARAGIU: Păi o să vedem şi noi meciul de deseară! 
Nu-i aşa, domnu  lonescu? 

PRIMUL BĂIAT ÎN SALOPETĂ: Tataie, lasă meciul, c-ai văzut 


destule! 

Cei doi lasă televizorul direct pe jos, în mijlocul 
salonului, şi pleacă Poetul se chinuie să-l ridice singur 


pe un pat. 


POETUL MACARAGIU: Ce înseamnă o literă: dacă te chema 


lonesco, îţi plantau trandafiri în jurul patului! Da’ aşa... 


Intră Babanov, dus pe gânduri. 


BABANOV: Hopa, avem televizor! 

POETUL MACARAGIU: Deseară vedem meciul! 

IONESCU: Nu ştiu dacă-l mai apuc. Nu prea mi-e bine. Poate de 
la tratament... În ultimele zile, am tot visat-o mereu pe Irina... 
BABANOV: N-avem antenă, dar facem noi o improvizație. Nu m- 
a căutat nimeni? N-a fost cumva sora... 

POETUL MACARAGIU: Sora?... (zâmbeşte) Nu, sora nu... Auzi, 
n-aş fi vrut să vă spun eu: mâine te externează. 

BABANOV: Ce? 

POETUL MACARAGIU: Mâine te cam... externează, îmi pare rău. 


Chiar îmi pare rău! Ne-a spus adineaori infirmiera! 

BABANOV: Păi, mai aveam o săptămână, ce dracu?! O 
săptămână şi gata... Şi ia mai dă-l dracului de şofer! Oricum i-a 
ţâţâit destul fundu“ că-l bag în pârnaie! M-am săturat de 
spitalul ăsta şi de aproape toţi! Ştii ceva? Asta înseamnă că 
mâine, şi nu peste o săptămână, vom bea o cafea mişto! 
POETUL MACARAGIU: Poate fi şi o bere: eu nu prea beau 
cafea... 


BABANOV: Ce, parcă cu tine vorbeam? (iese) 


Scena 9 

Apostol, Ciocănel 

Lumină de vis. Scena se vede şi pe ecran. Ciocânel intră, 
plutind (este suspendat cu fire invizibile), în rezervă. Nu 


i se văd picioarele. 


CIOCĂNEL: Domnu” ziarist, se poate? M-au trimis băieţii, 
deîndată ce-am ieşit din operaţie. Mişto: fără picioarele astea-s 
şi mai uşor! O să fie mai greu la coborât, da” poate acolo mă 
mai ajută cineva... Întotdeauna se găseşte cin” să te ajute la 


coborât. 

APOSTOL: Mie-mi spui? 

CIOCĂNEL: Ş-am venit să mai întreb: cum mai stăm? 

APOSTOL: Cum stăm? Bine, al dracului de bine! M-am hotărât 
să mă operez, dacă nu mă operează Mocuţă... 

CIOCĂNEL: Şi gazeta? Aşa-i că nu poate fi gata înainte? 
APOSTOL: Ba da, ba da... Într-un fel. Va fi o ediţie pilot, mai 
puţin elaborată, adică cu mai puţin text şi cu mai multe 
fotografii. Grădina spitalului chiar merită văzută în fotografii, 
chiar şi în alb-negru. Aşa ar ajunge într-un fel la ea şi cei de la 
etajul nouă... 

CIOCĂNEL: Atunci vă urez operaţie uşoară. Cu cazurile alea, să 
nu mai întreb? 

APOSTOL: Chiar de la primul număr? Acum o să băgăm câteva 
poezii frumoase... Pacientele or să se bucure! 

CIOCĂNEL: Noapte bună şi iertaţi de deranj! Acu” parcă nici n- 


aş mai cobori LA NOI... Mai bine-aş urca... 


Ciocănel iese, plutind. Se stinge lumina. Lumină 
normală. Apostol e în pat. Se ridică, buimac, în capul 


oaselor. Se şterge cu mâneca pe frunte, de sudoare. 


91 


Scena 10 
În salon: 


Apostol, lonescu, Poetul Macaragiu, Babanov 


Poetul Macaragiu se trezeşte (ecranul său capătă 
„purici”). Ascultă: bătrânul nu respiră. Îl scutură, îşi 
pune urechea pe inima bătrânului. Sare spre uşă, dar se 


opreşte. 


Scena 11: 
La rampă 
Kali, toţi ceilalţi 


Babanov intră şi rămâne în uşă, speriat. 


POETUL MACARAGIU: În fond, asta a vrut. Acelaşi drum... 


Moarte bună, bătrâne prinţ! 


BABANOV (iese strigând) : Magy! Magdalena! Soră! Soră!!! 

Doctorul Kali intră în fugă, dinspre fundul sălii şi urcă pe 
scenă. Se opeşte în dreptul salonului, dar pe partea 
dispre public. Se opreşte, gâfâind puţin. Trece mai 
departe, spre rezerva ziaristului. Trage cu urechea. 
Ocoleşte apoi rezerva şi intră în oficiu. la telefonul fix şi 
vine cu el spre rampă. E agitaţie. Intră în salon sora, 
urmată de Babanov, care îşi frânge mâinile. El nu are 
curaj să intre în salon. Stă în uşă. Ziaristul se trezeşte şi 
vine în salon, dându-l deoparte pe Babanov. Sora se 
apleacă să ia pulsul bolnavului. Îi pipăe jugulara. 

Kali se aşază, la rampă, cu picioarele bălăngănind în 
sală. Formează, concentrat un număr de telefon. Îi 
răspunde, în buzunar, propriul telefon mobil. Îl scoate, 


tacticos, şi îşi răspunde, într-un joc pueril. 
KALI: Alo. Alo. Alo! Cine-i acolo, mă? Nu răspunzi?! Crezi că 


dacă stai acolo ca boul şi gâfâi, nu te prind? Telefonul tău e 


urmărit, boule! 

Îşi pune, liniştit, mobilul în buzunar. Se uită distrat în 
sală. Face o mutră total plictisită - gen „Ăştia nu 
contează!” - şi se întoarce puţin spre salon. Spotul de 
lumină care îl fixase pe el se mută acum pe scena mută 


de acolo. 


Sfârşitul actului 2 


ACTUL 3 

Scena 3 

Visele tuturor sunt un singur vis, proiectat pe toate 
ecranele: o fanfară de doctori şi asistente cântă într-un 
chioşc. Doar ecranul lui lonescu se luminează cu silueta 
lrinei, apoi se întunecă. 


Sfârşitul actului 3 


Cortina 

14 ianuarie 2009, ora 17,12, Galaţi 

